By IxlosOrg on 02/17/2016 12 НАМОЗ ФАТВОЛАР\nАссалому алайкум ва роҳматуллоҳи ва барокатуҳ! Аллоҳ қилаётган хайрли ишларингиз учун чиройли мукофотласин! Бир саволим бор эди, агар имкони бўлса тезроқ жавоб берсангизлар. Мен бир беморни даволаниши учун бошқа юртга олиб бордим. Менинг вазифам бемор билан доктор орасида таржимонлик қилиш. Биз борган давлат менга бир ойлик виза берди, лекин мен қанча вақт бу ерда қолишимни, яъни тўлиқ бир ойми ёки йўқми, буни аниқ билмайман. Мен намозларимни қандай ўқисам тўғри бўлади? Қаср қилиб ўқийманми, жамлайманми ёки йўқми? Илтимос, имкон бўлса шу саволларга тезроқ ва батафсилроқ жавоб берсангиз. Жазакумуллоҳу хойрон!\nАллоҳ таолога ҳамду санолар ва Ўзи танлаб олган Расули акрамга, унинг саҳобалари ва аҳли байтларига ҳамда у зотнинг суннатларига эргашганларга дуруду салавотлар бўлсин!\nАввало киши мусофир номини олиши учун 80 км дан ортиқ масофага сафар қилган бўлиши шарт. Мазкур шарт топилиб, мусофир номини олган киши учун шариат белгилаб берган алоҳида ҳукмлар мавжуд. Намозни қаср қилиш ҳам шулар жумласидан. Бунинг ҳукми “суннати муаккада” бўлиб, мусофир тўрт ракаатли намозларни қаср қилиб, яъни қисқартириб, икки ракаат ўқийди. Бунинг учун сафар қилган ерида муқим туришни, яъни вақтинча яшаб туришни ният қилмаган бўлиши керак. Борган жойида неча кун туришни ният қилса муқимга айланиши тўғрисида уламолар ўрталарида баъзи ихтилофлар бор. Баъзи уламолар: “Тўрт кундан кўпроқ туришни ният қилса, мусофирликдан чиқиб, намозни қаср қилмай тўлиқ адо этади”, дейишса, баъзилари: “Ўн беш кундан ортиқ туришни ният қилсагина мусофирликдан чиқади”, дейишади. “Ўн тўққиз кун туришни ният қилса, ана шунда мусофирликдан чиқади”, деганлар ҳам бор. Бу уламоларнинг ҳаммалари ўз фикрларига далил келтирганлар. Мазкур фикрлар ичида “Тўрт кундан ортиқ туришни ният қилган киши мусофирликдан чиқади”, дейилган қавл рожиҳроқ ва эҳтиётга яқинроқ бўлгани боис шунга амал қиламиз.\nБироқ мусофир киши борган ерида қанча муддат туриши аниқ бўлмай, тайин бир муддатни ният қилмаса, қанча муддат турса ҳам, ҳатто бир неча ойлар қолиб кетса ҳам, мусофир саналаверади ва мусофирга тааллуқли ҳукмларга амал қилаверади. Бунга Абдуллоҳ ибн Умар розияллоҳу анҳумо Озарбайжонга борганларида, кўп қор ёғиб йўллар тўсилиб қолгани сабабли, у ерда олти ой мобайнида намозларини қаср ўқиганларини далил қилиш мумкин. Ушбу асарни Байҳақий роҳимаҳуллоҳ саҳиҳ санад билан ривоят қилганлар.\nСафарда намозни жамлаш ҳам мусофирлик ҳукмларидан биридир. Жамлаш икки шаклда бўлади:\nМуқаддам жамлаш, яъни пешин пайтида асрни, шом пайтида хуфтонни муққаддам қилиб, пешин билан асрни, шом билан хуфтонни жамлаш.\nКечиктириб жамлаш, яъни пешинни асргача, шомни хуфтонгача кечиктириб, пешин билан асрни, шом билан хуфтонни қўшиб ўқиш.\nМусофир йўлда кетиб бораётганида намозларни ҳам қаср қилиб, ҳам жамлаб – қўшиб ўқийди. Кўзланган манзилга етиб, хотиржам бўлгач, жам қилмай ўз вақтида ўқиши афзалдир. Табиийки, бу ҳолатда ҳам тўрт кундан ортиқ қолиш нияти бўлмаса қаср ўқийди. Чунки Набий соллаллоҳу алайҳи ва саллам “Видолашув ҳажжи”да – Минода турган пайтларида барча намозларини ўз вақтида (қаср қилиб), жам қилмай ўқиганлар. Бироқ зарурат туғилиб, турган жойида ҳам жамлаб ўқиса, бунга ҳам рухсат бор. Бунга Набий саллаллоҳу алайҳи ва салламнинг Табукда тўхтаб турган ҳолатларида ҳам жамлаб ўқиганлари далил бўлади.\nСўровчимиз ҳали бир жойга жойлашмаган ва тўрт кундан ортиқ туришни ният қилмаган бўлсалар, намозларини қаср қилиб, жамлаб ўқисинлар. Бир ерда қарор топгач эса муқим бўлиш ниятини қилгунларига қадар намозларни қаср қилиб ўз вақтида жам қилмай ўқиганлари афзал. Мабодо зарурат туғилса, жамлашлари ҳам мумкин. Сўровчимиз ҳолатга қарасинлар, тўрт кундан ортиқ туришлари аниқ бўлса, у ҳолда мусофирлик ҳукмидан чиқиб, намозларини тўлиқ адо этсинлар, валлоҳу аълам.\nAvvalgi maqolaНуҳ алайҳиссалом ер аҳолисига юборилган дастлабки расулдир (5)\nKeyingi maqola Идда сақлаётган аёлга совчи қўйиш\nPingback: Мусофир юртда суннат намозлари ўқилмайдими?


КИТОБ ТАНЛАШ САНЪАТИ\nБошланғич синф ўқувчиларини, уларнинг саводи энди чиққанини эътиборга олиб, қизиқарли эртакларни ўқишга йўналтириш лозим. Ота-оналар фарзандларига расмли китобларни олиб бериш орқали ҳам уларнинг қизиқишини кучайтириш зарур.\nБугун айрим ёшлар ўзбек халқ эртакларини ўқиш ўрнига компьютер ўйинларига маҳлиё бўлаётгани сир эмас. Албатта, компьютер саводхонлиги ёшлар учун зарур, бироқ устозлар назоратидан четда қолиши оқибатида миллий мафкурамизга ёт бўлган иллатлар онгини заҳарлаши мумкин.\nБундай зарарли одатларни ўқувчиларни китобни эъзозлашга ўргатиш, уларда китобга қизиқиш уйғотиш, ота-она ибрати, панд-насиҳати ва шахсий намунаси орқали бартараф этиш мумкин.\nБола ақлли ва мулоҳазали бўлиши учун уни соғлом ўстиринг, у доимо изланиш ва ҳаракатда бўлсин.\nБошланғич синф ўқувчилари китоб ўқиётганда аввало маъноли, расмли, ҳарфлари тиниқ китобларни танлаши керак.\nХулоса шуки, фарзандларга китоб олаётганда юқоридаги тавсияларга аҳамият беринг. Китоб ўқиган боладан ёмонлик чиқмайди, у ҳаётсевар, халқини улуғлайдиган бўлиб улғаяди. Демак, болага муносиб китобни танлай билиш келажакка қўйилган муҳим қадамдир.\nЧортоқ туманидаги 38-мактабнинг\nМен шу тариқа дарс ва тўгарак машғулотларида миллий ҳунармандчилик сирларини баҳоли қудрат ўргатиб, ўқувчиларни миллий қадриятларимизга ҳурмат руҳида тарбиялаб бораман.\nКитоб ўқиган бола\nТАНЛАШ САНЪАТИ КИТОБ


Ўзбекларнинг жигарига қурт тушди\nСаида Сўнгги вақтларда Ўзбекистонда жигар касалликлари сирасига кирувчи эхинокок (жигар қурти) билан оғриш ҳоллари кўпайиб боряпти. Бу ҳақда соҳа мутахассислари маълум қилмоқда.\nШифокор Акбарали Ҳасановнинг сўзларига қараганда, Марказий Осиё мамлакатлари, жумладан, Ўзбекистон жигар қурти касаллигининг эпидемиологик ўчоғи ҳисобланади. Биргина у ишлаётган шифохонада ҳафтасига эхинококка чалинган 2-3 киши операция қилинади. Жигар қурти операцияси айрим беморларда ўта оғир кечади. Бу касаллик асоратидан кейинчалик вафот этган беморлар ҳам бор.\nШифокорнинг таъкидлашича, эхинокок касал чорва моллари гўшти ва унинг маҳсулотларини истеъмол қилишдан келиб чиқмоқда. Шунинг учун гўшт ва гўшт маҳсулотлари билан савдо қилувчи шохобчаларда кучли санитария эпидемиология назоратини ўрнатиш керак.\nҲозир Ўзбекистонда кўплаб шифохоналар хўжалик ҳисобида фаолият юритади. Жигар касаллиги билан оғриб, шифохонага тушган беморларнинг айтишича, битта операция учун шифохона кассасига 100 минг сўмдан ортиқ пул тўлаш керак. Жумладан, операцияга 37 минг сўм, умумий анализга 25 минг сўм, наркозга 15 минг сўм, қон анализига 14 минг сўм тўланади. Овқат учун кунига минг сўмдан, шифохонада ётиш учун 5 минг сўмдан берилади. Бундан ташқари, дори-дармоннинг асосий қисми беморлар ҳисобидан бўлади. Қолаверса, шифокорлар қўлига ҳам хизмати учун маълум миқдорда пул берилади. “Қўл ҳақи” оғир операция учун 100 минг сўм, енгили учун 50 минг сўмни ташкил этади.


ТАСАВВУФ ТАЪЛИМОТИНИНГ ДАҲБЕД МАКТАБИ – Imom Buxoriy xalqaro ilmiy-tadqiqot markazi\nHome / МАҚОЛАЛАР / ТАСАВВУФ ТАЪЛИМОТИНИНГ ДАҲБЕД МАКТАБИ\nТАСАВВУФ ТАЪЛИМОТИНИНГ ДАҲБЕД МАКТАБИ\n14/09/2020\tМАҚОЛАЛАР 94 кўрилган\nТасаввуфнинг Даҳбед мактабига нақшбандия тариқатининг таниқли уламоларидан бири Мавлоно Муҳаммад Қозининг (XV a.-1516) шогирди, Марказий Осиё ва Шарқ мамлакатларида “60 та авлиёни етиштирган пир” унвонига муяссар бўлган мутафаккир Саййид Аҳмад ибн Мавлоно Жалолиддин Хожаги Косоний – Даҳбедий Махдуми Аъзам (1461-1542) асос солган. Мавлоно Муҳаммад Қози нақшбандийлик сулукини Хожа Аҳрор Вали (1404-1490)дан олган .\nМахдуми Аъзам нақшбандия тариқати асосларини ўз устози Мавлоно Муҳаммад Қозидан ўрганади. Мавлоно Муҳаммад Қози ибн Бурҳониддин Мискиний Самарқандий нақшбандия тариқати тараққиётига муносиб ҳисса қўшган таниқли олим, фақиҳ ва эътиқодли суфийлардан бири бўлган. У XV асрда Самарқанд шаҳрида маърифатли фозил инсон Бурхониддин Самарқандий (тахаллуси – Мискиний) оиласида дунёга келган. Туғилган йили манбаларда аниқ кўрсатилмаган. Муҳаммаднинг отаси Бурҳониддин Мискиний Самарқандий машҳур Имодиддин қозига яқинлиги сабабли унинг ўғлини Муҳаммад Қози деб аташган дейилади манбаларда [3: 284]. Мавлоно Муҳаммад Қози “Силсилату-л-орифийн” ва “Тазкирату-с-сиддиқийн” асарларининг муаллифи. Бу китобларнинг ёзилган вақти тарихи ҳижрий 885 деб берилган, бу сана милодий 1480 йилга тўғри келади. Олим нақшбандия тариқатининг йирик пиру муршидларидан бири Хожа Убайдуллоҳ Аҳрор Валига қўл бериб муридлик қилганлар. Махдуми Аъзам нақшбандия тариқати арконларини ўз устози Мавлоно Муҳаммад Қозидан ўрганиб, мазкур тариқат арконларини Марказий Осиё халқлари менталитетига, айниқса туркий тилда гаплашувчи оддий мусулмонлар орасида ёйишга алоҳида эътибор қаратган. Шу сабабли Махдуми Аъзам ўзининг “Рисолаи чаҳор калима” номли асарида нақшбандия арконларини содда тилда форсча ва ўзбекча (туркий лаҳжада) баён қилади. Чунки шу даврда шаҳарларда форсий лаҳжада сўзлашиш удумга (модага) кирган эди. Туркий лаҳжаларда сўзлашувчи оддий, ўша давр ибораси билан айтилганда “қора халқ” аслзодаларнинг форсий лаҳжадаги илмоқдор гапларини тушуна олмас эди. Шу сабабли форсий ва туркий лаҳжаларнинг нозик томонларини пайқай оладиган фарғоналик уламо – Махдуми Аъзам нақшбандия ғояларини кенг халқ оммаси орасида ёйишга алоҳида урғу берганлар. Шу туфайли нақшбандия тариқати ўзбеклар, қозоқ ва қирғизлар орасида анча кенг ёйилди. Махдуми Аъзамнинг нақшбандия тариқатига қўшган яна бир муҳим тамойили “Дин ва муқаддас китоблар инсон учун, унинг ахлоқий камолоти учун берилгандир. Инсон дин учун эмас дин инсон учундир” [7: 31] деган гуманистик принципи, нақшбандия ғояларининг халқ орасида янада кенгроқ ёйилишига сабаб бўлган. Нақшбандия арконларининг туркий тилларга таржима қилиниши тариқат кўламини бир зумда кенгайтириб юборди. Бу тариқат Шарқий Туркистонга, Хитойга, Ҳиндистонга, Румга (Туркияга) ва бошқа туркийлар яшайдиган ҳудудларга ёйила бошлаган.\nМахдуми Аъзам нақшбандия тариқатининг иродат сулугини ўзининг севимли шогирди Мавлоно Лутфуллоҳ Чустийга (1485-1571) топширган. Мавлоно Лутфуллоҳ Махдуми Аъзамнинг тўртинчи фарзанди, Хожа Исҳоқ Валига (1505-1598) устозлик қилган.\nМавлоно Лутфулло Чустий, таниқли манбашунос олим К. Каттаевнинг таърифига кўра, “Махдуми Аъзамнинг улуғ асҳоб ва халифаларидан бири бўлиб, Чустда туғилган. Ёшлигида Мавлоно Муҳаммад Қозининг муриди бўлган” [2: 54]. Чустий XV асрнинг иккинчи ярмида Фарғона водийсининг Ахсикент мавзесидан 30-35 км. ғарбда жойлашган Чодак қишлоғида дунёга келган. Унинг отаси Мавлоно Фатҳуллоҳ яссавия шайхларидан бўлган. Муфти Оҳангароний маълумотига қараганда унинг насаб шажараси Абу Бакр Сиддиқ авлодидан эканлиги таъкидланган. Лутфуллоҳ беш ёшга кирганда уни мактабга берадилар ва етги ёшида Қуръонни тўла хатм қилади . Мавлоно Чустийнинг маноқибида баён этилишича, Махдуми Аъзам Мавлоно Лутфуллоҳ Чустийга пирлик ҳуқуқини ёзиб берган. Унда қуйидаги жумлалар бор: “Жаннатмаоб ва камолот иқтисоб тошкандлик, паркатлик, пискатлик, ахсикатлик бошқа ерлик биродарлар! Ўз қадрлари ва тавфиқлари билан билиб қўйсинларким, шу пайтларда жаноби диний биродар ва яқин дўст, шариат ва тариқат йўлидаги солик, ҳақиқат ошиёнининг беландпарвоз лочини Мавлоно Лутфуллоҳ ҳисобланади. Чунки у пешқадам ёронлардандир. Ёронлардан тобеъ бўлиш сўралади, ул зот олдида одоб сакдансин! Чунонки дебдурлар: “Адаб пеши ёри пешқадам аз жумлаи лавозим аст”, Яъни пешқадам ёрларнинг қошида одоб сақлаш лозим нарсалар жумласидандир. Бас, барча ёронлар, биродарларга вожибдурким, у киши олдида адабни ўрнига қўйсинлар, яхши суҳбатлар ўтказсинларки, тариқатда бўлмаган одам эшитса таъсирлансин ва тариқатга кирсин!…\nАл-фақир ал-ҳақир Аҳмад ал-Косоний” [5: 45]. Бу мактуб ёзилгач, орадан 15 кундан сўнг Махдуми Аъзам оламдан ўтади. Демак, бу ҳодиса 1542 йилда рўй берган. Шундан сўнг, Лутфуллоҳ Чустий нақшбандия тариқатининг Махдуми Аъзамдан кейинги йирик вакили бўлиб тарихга кирган. У Махдуми Аъзамнинг илтимосига биноан Хожа Исҳоқ Валига устозлик ва раҳнамолик қилган.\nХожа Исҳоқ Вали ҳақида гап борганда тадқиқотчилар уни фавқулодий қобилиятлар соҳиби, Нақшбандия тариқатининг изчил ҳимоячиси, ислом дини тараққиётига, ислом цивилизацияси тараққиётига беназир ҳисса қўшган йирик жамоат ва сиёсий арбоб сифатида тилга олишади. У нақшбандия таълимотини умумжаҳон гуманистик маърифий ҳаракат даражасига олиб чиққан.\nНақшбандия тариқатининг Даҳбед мактаби вакилларидан яна бири Махдуми Аъзамнинг катта ўғли Муҳаммад Аминхожа (Хожаи Калон) (1497-1579). Куняси Абу Муҳаммад. Манбаларда Махдуми Аъзам ўзининг катта ўғли Муҳаммад Аминга пирлик иршодини ёшлигидан берган, деган маълумотлар учрайди.\n(Тариқат тарихида Муҳаммад Аминнинг икки ўғли Ҳошимхожа Даҳбедда ва Солиҳхожа Балхда тариқат илмини давом эттиришган деган маълумотлар бор . Унинг кенжа ўғли Хожа Юсуф (ваф.1640) эса амакиси Хожа Исҳоқ Вали фарзандлари билан Шарқий Туркистонда фаолият олиб борган). Аммо Махдуми Аъзам вафотидан кейин ҳам тариқатга раҳбарлик қилишни Муҳаммад Амин ўз зиммасига олмайди ва нақшбандия тариқати раҳбарлигини Жўйбори ҳожилардан бирига беришни талаб қилади ва Муҳаммад Аминхожа нақшбандия арконларини ривожлантириш вазифасини Хожа Исломга топширади.\nХожа Ислом Жўйборий (1493-1563) нақшбандия тариқати арконларини мамлакатни адолатли бошқариш ва юртни ободонлаштириш ишларига йўналтиради. У мамлакатни ҳар тарафлама гуллатиб яшнатиш ишларига бош-қош бўлган, мадрасаларни таъмирлаш, бозорларни тартибга келтириш, аҳолини чучук сув билан таъминлашни йўлга қўяди ва Бухоро шаҳридан олти километр четда жойлашган Чор Бакр зиёратгоҳи меъморчилик ансамблини қурдирган. Бу зиёратгоҳ тўртта авлиё Абу Бакр Саъд (ваф. 970 й.), Абу Бакр Ҳомид (ваф. 937 й.), Абу Бакр Муҳаммад ибн Фазл (ваф. 991 й.), Абу Бакр Тархон (ваф. 945 й.) шарофатлари билан уларнинг мақбаралари устида бунёд этилади.\nДаҳбед мактабининг яна бир намояндаси Хожа Ҳошим Даҳбедий (ваф.1642), Муҳаммад Аминнинг ўғли, Махдуми Аъзамнинг невараси. У Марказий Осиё-да машҳур бўлган саркарда Ялангтўш Баҳодирнинг (1578-1656) пири-муршиди бўлган. Хожа Ҳошимнинг рағбати билан Ялангтўш Баҳодир Самарқанд шаҳрида ва Даҳбедда мадрасалар, хонақоҳлар қурдиради. Жумладан, Улуғбек мадрасаси рўпарасида Шердор мадрасасини (1616), уларнинг ўртасида Тиллакори мадрасасини (1618), Даҳбедда 1618 йили [1: 50]. Махдуми Аъзам масжиди ва хонақоҳини қурдиради. Мақсуд Бухорийнинг “Равойиҳ-ул-қудс”  асарида Хожа Ҳошимга “Ҳазрати Хожа Ҳошим мартабада Ҳазрати Ғавсул Аъзам билан, соҳиби мақоматликда Ҳазрати Баҳоуддин Нақшбанд билан бир ўринда турадилар” – деб таъкидлаган.\nНақшбандия тариқатининг Даҳбед мактабига мансуб тариқатчилар бутун Маказий Осиё, Хуросон ва Ҳиндистонда тариқатчилик ғояларини ёйишган.\nМуҳаммад Аминнинг кенжа ўғли Хожа Юсуф, Хожа Исҳоқ Валининг Хожа Муҳаммад Яҳё (ваф. 1645) (Хожа Шоди номи билан машҳур) [6: 6] ўғли Шарқий Туркис-тоннинг Қоратоғ ва Ёркент ҳудудларида фаолият олиб боришган.\nАйрим тадқиқотчилар хожаисҳоқийлар ва хожакалонийларнинг Шарқий Туркистондаги тариқатчилик фаолиятини тож тахт талашишлар деб талқин этишади. Аслида, уларнинг фаолиятини мазкур ҳудуддаги ҳукмдорларнинг ўзаро тортишувлари билан аралаштириб юборишади. Тариқат намояндалари нақшбандия тариқати тамойилларига садоқатли бўлишган. Улар мамлакат ободлиги, халқ фаровонлиги, мусулмонларнинг ўзаро аҳиллигини таъминлаш йўлида жон куйдиришган. Муҳаммад Амин (Хожаи Калон) билан Хожа Исҳоқ Вали ўртасида ака-укалик меҳр-муҳаббати кучли бўлган ва улар бу муносабатни мустаҳкам сақлашни ўз фарзандларига ҳам қатъий сингдиришган. Аммо айрим ҳокимиятпараст кучлар ўз мавқеларини мустаҳкамлаш мақсадида ака-укалар, қариндош-уруғлар орасига нифоқ солишга ҳаракат қилишган.\nКаттаев К. Махдуми Аъзам ва Даҳбед. Самарқанд: Суғдиён, 1994.\nКаттаев К. Махдуми Аъзам тарихи ва мукаммал даҳбедийлар тариқати (Таърихи Махдуми Аъзамия ва тариқи комилони Даҳбедия). Самарқанд, 2011.\nМирза Муҳаммад Хайдар. Тарих-и Рашиди. Отв.ред. д.ист.н. А.Урунбаев. Т.: Фан, 1996. С.284.\nМуҳаммад Доро Шукуҳ Ханафий ал-Қодирий. – Лакхнав, ҳиж. 1328.\nМуҳаммад Муфти Оҳангароний. Мавлоно Лутфуллоҳ маноқиби. – Т.: Имом ал-Бухорий халқаро жамғараси нашриёти, 2002.\nСаид Назар Хожа Хўқандий. Қалбларнинг зиёси. Хожа Исҳоқи Валий маноқиби. – Т.: Наврўз, 2014.\nТураев Б.О. Махдуми Аъзам – мутафаккир. Самарқанд: ИБХМ нашриёти, Тафаккур, 2013.\nХожа Аҳрор Вали нақшбандия сулукини Яъқуб Чархий(ваф.1447)дан олган.\nАЖДОДЛАР МЕРОСИГА САДОҚАТ\nТурон ўлкаси ўзининг бой ўтмиши, тарихий маданияти билан азалдан дунё ҳамжамиятида катта қизиқиш уйғотиб келган. …


Қарақалпақстан Республикасы Денсаўлықты сақлаў министри Атажан Каримович Ҳамраевтың лаўазымынан кетиў себеплери мәлим етилди » Zaman.uz\nҚарақалпақстан Республикасы Денсаўлықты сақлаў министри Атажан Каримович Ҳамраевтың лаўазымынан кетиў себеплери мәлим етилди\nБириншиден, А.Ҳамраевта ҚР Денсаўлықты сақлаў министри лаўазымына усы жылдың май айында тайынланыў ўақтында қәлеў болмаған. Ол искерлигин илимий-педагогикалық бағдарда даўам еттириўди қәлеген. Бирақ сол ўақыттағы марҳум Жоқарғы Кеңес баслығы коронавирус пандемиясы себепли жағдай аўыр ҳәм келешекте де аўыр түс алыўы мүмкин екенлигин айтып, бул лаўазымызда ислеўи туўралы қатаң тапсырма бергенинен кейин, министр болып тайынланыўына разылық билдирген.\nЕкиншиден, бул лаўазымда ислеп турған ўақтында саламатлығында үлкен машқала пайда болды. Мойын омыртқалары дискоген грыжасы, нерв корешогы компрессиясы себепли узақ емлениўине туўра келди. Буннан кейин де кеселлик белгилери толық өтип кетпеди. Отырғанында, әсиресе, автомашинада ҳәрекетленгенинде аўырыў күшейип, мийнет искерлигине кесент бериўде даўам етти. Сол ўақытта бул кеселлик узақ ўақыт емлениўди талап ететуғынын аңлаған ҳалда ўазыйпасынан босаў нийети болған. Бирақ коронавирус пандемиясының халық арасында және ҳәўиж алыўы, дерлик июль-август айларындағы дәрежеге жетиўи себепли министрликтеги кәсиплеслерине аз да болса жәрдем бериў нийетинде кеселликтен толық тәўир болмаса да жумысқа қайтты ҳәм имканият дәрежесинде коронавирус инфекциясына шатылған наўқасларға медициналық жәрдемди шөлкемлестириўге киристи. Исленген илажлардың нәтийжесинде ҳәм эпидемиологиялық процесстиң тәбийий цикллық өтиў нызамлықлары себепли октябрь айы басынан кеселлениў жағдайлары азая баслады. Бүгинге келип Қарақалпақстан Республикасының көпшилик аймақларында кеселлениў сезилерли дәрежеде азайыўына ерисилди.\nАтажан Ҳамраев ҳәммемиз келешекте коронавирус инфекциясының ең жаман сценарийлерине таяр турыўымызды ескертип, гүллан халқымызға беккем денсаўлық тилейди. Қарақалпақстан Республикасы басшыларына ҳәм ӨзР Денсаўлықты сақлаў министрлигине өзиниң жағдайын дурыс түсинген ҳалда жумыстан кетиўине разылық бергени ушын миннетдаршылық билдирди.


ИнтерФУТБОЛ :: Хуш қайтибсан, «Лидс»!\nХуш қайтибсан, «Лидс»!\nВақтида оппоқ либоси ва чиройли ўйини билан кўпчилик меҳрини қозонган «Лидс» 16 йиллик танаффусдан кейин Англия футбол пирамидасининг юқори бўғинига қайтадиган бўлди. Чемпионшипда 3-ўринда бораётган «Вест Бромвич» навбатдаги турда «Хаддерсфилд»га ютқазгач, пешқадам «Лидс»нинг финишга қадар 3-ўринга тушиб кетмаслиги ойдинлашди (Чемпионшипда дастлабки 2 поғонани эгаллаган клублар тўғридан-тўғри йўлланма олади). Яна 2 кундан кейин «Лидс»нинг ўзи «Дерби Каунти»ни енгиб, 1-ўринни расмийлаштирди?\nДиққатга сазовор факт - «Ливерпуль» Англияда жорий йилгисидан аввалги чемпионликни мавсум-1989|1990да нишонлаган бўлса, «Лидс» ўшанда ҳам элит дивизионга қайтган эди. Қаранг, қандай ажойиб ўхшаш сценарий. Ҳозирда «Лидс» дунёнинг турли бурчакларидан қутловлар қабул қилмоқда. Ҳаттоки, узоқ Аргентинадан ҳам табрик йўллашди. Аниқроғи, жамоа бош мураббийи Марсело Бьелсанинг илк клуби - «Ньюэллс Олд Бойс» «телба»нинг Англиядаги ютуғига бепарво қарагани йўқ. Зеро, Бьелса «Олд Бойс»нинг миллий чемпионатда икки бора ғолиб чиқишини таъминлаган эди. Кейин «Боруссия» Д. ҳам «Лидс» хурсандчилигига қўшилди. «Манчестер Сити» ҳимоячиси Бенжамен Менди эса аргентиналик мураббийни алоҳида қутлади (улар «Марсел»да бирга ишлашган). Табиийки, Марсело Бьелсанинг ўзи ҳозир «еттинчи осмонда учмоқда». Яна Жеймс Милнер жуда хурсанд - у фаолиятини айнан «Лидс»да бошлаганди.\n«Твиттер» тармоғида «Лидс» АПЛ йўлланмасини қўлга киритишидан 1 ҳафтача олдин ҳаётдан кўз юмган Жек Чарльтонни ҳам эслашди, албатта. Ахир у клубнинг чинакам афсонаси (бутун фаолиятини «Лидс»га бағишлаб, жами 773та ўйин ўтказган - жамоа рекорди).\nҲақли ғалаба, чиройли қайтиш. Лекин «Лидс»нинг ютуғидан нега деярли ҳамма-ҳамма қувонмоқда? Бунинг бир неча сабаблари бор. Асосийси, кўпчилик уни қўмсай бошлаганди. «Лидс» - Англиянинг 3 карра чемпиони. Юқори лигада 12 мавсум ўйнаган жамоа айниқса, ўтган асрнинг 90-йиллари охирида кучли таассурот уйғотган эди. Ўшанда «Лидс» ёш ва қувноқ таркиб билан халқаро майдонда ҳам чакки ўйнамаган - аввалига УЕФА ярим финалида ўйнаган, йўл-йўлакай Россиянинг «Локомотив» ва «Спартак» клубларини турнирдан чиқариб юборган ҳолда. Кейинги мавсум эса ЧЛ ярим финалини ҳам забт этган. Мана, ниҳоят, жамоа энди яна элит гуруҳга қайтади. 16 йил олдин АПЛ билан хайрлашган «Лидс» бир неча мавсум ҳаттоки, Биринчи лига (Англияда 3-даражали дивизион)да иштирок этди. Ўтган мавсум эса Бьелса дружинаси Чемпионшипда жуда яхши қадам босди, фақат якунда барчасини барбод қилди - охирги 4та турда атиги 1 очко олди. Боз устига, «плей-офф»да ҳам омадсизликка учради. Бу сафар эса аввалги хатолар такрорланмади ва йўлланма муддатидан олдин расмийлаштирилди.\nМарсело Бьелса ҳақида матбуотда миллион-миллион қатор «эътироф» ёзилгандир. У ниҳоят, мавсум-2020|2021да АПЛда дебют қилади. Дарвоқе, «Манчестер Сити» бош мураббийи Хосеп Гвардиола аргентиналик мутахассисни илҳомлантирувчи шахс сифатида кўп мақтаган. «Интрига»ни кутаверинг - Пеп кейинги чемпионатда Бьелсага рақиб сифатида дуч келади.


2019 йил 10 январь куни Олий Мажлис Қонунчилик палатаси Фуқароларнинг соғлиғини сақлаш масалалари қўмитасининг 2018 йилдаги фаолияти якунлари ҳамда 20189 йилга мўлжалланган режаларига бағишланган матбуот анжумани ўтказилди.\nТаъкидланганидек, ўтган йилнинг 4 январь куни ташкил этилган ушбу янги қўмита йил давомида бир қатор диққатга молик ишларни амалга оширишга эришди. Тадбирда қўмитанинг аввало қонун ижодкорлиги соҳасидаги фаолияти сарҳисоб қилинди. Унга кўра, қўмитада ҳисобот йилида 6 та қонун лойиҳаси кўриб чиқилди. Бугунги кунда биринчи ўқишда қабул қилинган “Инсон органлари, тўқималари ва (ёки) ҳужайраларини трансплантация қилиш тўғрисида”ги ҳамда “Ўзбекистон Республикасининг айрим қонун ҳужжатларига ўзгартишлар ва қўшимчалар киритиш тўғрисида”ги қонун лойиҳалари иккинчи ўқишга тайёрланмоқда.\nШу билан биргаликда, қўмита аъзолари томонидан қонунчилик ташаббуси асосида “Фуқароларнинг репродуктив саломатлигини муҳофаза қилиш тўғрисида”ги қонун лойиҳаси тайёрланиб, парламент қуйи палатасига киритишга тайёрлаб қўйилди.\nҚўмита томонидан соҳага оид қонунлар ижроси, аҳолига тиббий хизмат кўрсатиш борасида ўз ечимини кутаётган долзарб масалалар юзасидан 6 та назорат-таҳлил тадбири ўтказилди. Жумладан, 2018 йил январь-февраль ойлари давомида Оналик ва болаликни муҳофаза қилиш, хусусан оналар ва гўдаклар ўлимининг олдини олиш бўйича олиб борилаётган ишлар аҳволи Бухоро, Наманган, Жиззах ва Тошкент вилоятларида ўрганилди ҳамда чора-тадбирлар режаси ишлаб чиқилиб, вазифалар белгилаб олинди.\nҚўмита томонидан амалга оширилган аниқ ишлардан яна бири бирламчи тиббий-санитария муассасаларининг штат нормативлари ва муассасаларга штатлар ажратилиши билан боғлиқдир. Таҳлиллар натижасида нормативларда кўплаб ноаниқликлар мавжудлиги, ҳар хил ёндашувлар борлиги аниқланди. Масалан, патронаж ҳамшира шаҳардаги оилавий поликлиника учун ҳар 667 нафар аҳолига 1 ставка, ундан хизмат кўрсатиш радиуси каттароқ бўлган қишлоқ врачлик пунктлари учун ҳар 750 нафар аҳолига 1 ставка, бирламчи тизимдаги хизмат кўрсатиш радиуси энг катта бўлган қишлоқ оилавий поликлиникалари учун эса ҳар 1000 нафар аҳолига 1 ставка кўзда тутилган. Бундан ташқари, ўрганишларда тиббиёт муассасаларига штатлар тўлиқ ажратилмагани ҳолатлари ҳам аниқланди. Ўтказилган назорат-таҳлил натижасига кўра, ҳисобот йилида қўмитанинг саъй-ҳаракати билан тиббиёт муассасаларига 350 дан ортиқ штат бирлиги қўшиб берилиши таъминланди.\nАммо нормативларни қайта кўриб чиқиш, номутаносибликларга барҳам бериш ва тиббиёт муассасаларига зарур миқдорларда штатлар ажратилишини таъминлаш, умуман, бу борадаги муаммоларга тизимли, буткул барҳам бериш бўйича тегишли идоралар раҳбарларига қўмита номидан хатлар юборилди. Лекин ушбу масала ҳисобот йилида тўла ўз ечимини топмади. Мазкур ҳолатлардан келиб чиқиб, Қонунчилик палатасининг 7 январдаги ялпи мажлис қарори билан Бош вазирнинг ўринбосарига парламент сўрови юборилди.\nШу билан биргаликда, Қорақалпоғистон Республикаси, Сирдарё, Қашқадарё ва Фарғона вилоятида нефрология ва гемодиализ хизмати ҳолати ҳамда тиббиёт ходимларининг малака ошириш ва қайта тайёрлаш масалалари ҳам ўрганилиб, таҳлил қилинди. Қўмита томонидан аниқланган ҳолатлар ва уларни бартараф этиш бўйича таклифлар ишлаб чиқилди. Ушбу таклифлар Президент ва Вазирлар Маҳкамаси қарорларида ўз аксини топди.\n2018 йил давомида қўмита аъзолари, Соғлиқни сақлаш вазирлиги, республика илмий марказларининг етакчи мутахассисларидан иборат Ишчи гуруҳлари тузилиб, ҳудудларда аҳолига тиббий хизмат кўрсатиш аҳволи ўрганиб борилди. Хусусан, Жиззах, Қашқадарё, Сирдарё, Навоий, Бухоро вилоятларининг ҳамда Тошкент шаҳрининг 70 га яқин туманидаги 520 дан ортиқ маҳаллаларда аҳоли, хусусан беморлар билан бевосита мулоқот ва учрашувлар ўтказилди. Бу жараёнда фуқаролар томонидан кўтарилган 4600 дан ортиқ масаланинг қарийб 71 фоизи жойида ҳал этилди. Тор соҳа мутахассислари томонидан жами 15 минг нафар фуқаро чуқурлаштирилган тиббий кўрикдан ўтказилди, шунингдек, 377 нафар юртдошимиз ногиронлар аравачаси, эшитиш мосламалари, қўлтиқтаёқ ва ҳассалар билан таъминланди.\nҲисобот даврида парламент эшитуви институтидан ҳам самарали фойдаланилди. Қонунчилик палатасида қўмита томонидан Соғлиқни сақлаш вазирининг аҳолига тиббий хизмат кўрсатиш аҳволи юзасидан икки марта ахбороти эшитуви ташкил қилинди. Шунингдек, парламент қуйи палатасида қарор топган анъанага мувофиқ, “Ҳукумат соати”да соғлиқни сақлаш вазири биринчи ўринбосарининг аҳолини ва тиббиёт муассасаларини сифатли дори воситалари билан таъминлаш борасидаги вазифалар бўйича, қўмитада эса, соғлом овқатланиш ва соғлом турмуш тарзини тарғиб қилиш борасидаги ахбороти ҳамда вазир ўринбосарининг оналик ва болаликни муҳофаза қилиш соҳасидаги амалга оширилган ишлар юзасидан ахборотлари эшитилди.\nҚўмита томонидан жойларда ўтказилган ўрганишлардан келиб чиқиб, соғлиқни сақлаш соҳасига оид 2 та парламент сўрови юборилди. Қўмита аъзолари томонидан сайловчилар манфаатларидан келиб чиққан ҳолда, 31 та депутат сўрови орқали тегишли вазирлик ва идоралар олдига масалалар қўйилди.\nФуқароларнинг соғлиғини сақлаш масалалари қўмитаси томонидан ўтган даврда 15 та давра суҳбати, 2 та семинар ва 1 та конференция ўтказилди. Жисмоний ва юридик шахсларнинг жами 547 та мурожаатлар кўриб чиқилди.\nМатбуот анжуманида журналистларга қўмитанинг 2018 йилдаги фаолиятининг бошқа қирралари ҳақида ҳам аниқ мисоллар ёрдамида маълумот берилди. 2019 йилга мўлжалланган устувор вазифалар хусусида ҳам атрофлича тўхталиб ўтилди.\nКўришлар сони: 8356


Smartдан рулсиз ва тепкисиз автомобилни кутиб олинг - Carzone.Uz\nSmart маркаси Франкфурт автосалонига EQ ForTwo электрокарининг концепти билан боради. ForTwo ихчам автомобилининг базасида ясалган машина бешинчи даражадаги автоном бошқарув тизимида ишлайди. Бу нима дегани? Бу автомобилни бошқаришда инсон (кузатувчи, навбатчи ҳайдовчи) омилининг мутлақо зарурияти йўқлигини англатади. Концепт омма олдида шахсий автомобилни эмас, жамоатчилик автомобилини гавдалантириши мўлжалланган.\nEQ ForTwo икки йўловчини сиғдиради. У каршеринг учун хизмат қилади. Тўла автоном бўлганлиги учун салонда на руль ва на тепкини учратасиз. Йўловчилар салонда мултимедиа тизимидан, юмшоқ дивандан роҳатланиши мумкин. 24 дюймли экранчада сафар ҳақидаги маълумотни кўриш, шунингдек, фото, видео томоша қилиш ҳамда ижтимоий тармоқда санғиш мумкин.\nEQ ForTwoнинг пиёдалар билан муомала қиладиган “юзи” бор. Яъни радиатор панжараси ўрнига ўрнатилган 44 дюймли экранда пиёдалар учун керакли ахборот акс этади. Масалан, унда машина йўналиши ёки йўлни кесиб ўтаётган пиёдага огоҳлантириш ё бўлмаса у билан саломлашиш кўриниши мумкин. Ахборот таблоси радиатор панжарасининг ўрнидагина эмас, иккала эшикда ҳам жойлашган. Улар маҳаллий янгиликлар ёки об-ҳаво маълумотини кўрсатиб туради.\nКапот остида 30 кВт•соат сиғимли аккумуляторлар блоки бор. Машина қачонки, бўшаса, автопилот уни яқин атрофдаги зарядлаш станциясига жўнатади.


Президент Мирзиёев янги мис бойитиш фабрикаси қурилишига тамал тоши қўйди | Qalampir.uz\nПрезидент Мирзиёев янги мис бойитиш фабрикаси қурилишига тамал тоши қўйди\nЖамият\t29 Июль 14:48 4492\nБугун, 29 июль куни Олмалиқ кон-металлургия комбинатида 3-мис бойитиш фабрикаси қурилишининг бошланишига бағишланган маросим бўлиб ўтди. Унда Ўзбекистон Президенти Шавкат Мирзиёев иштирок этиб, нутқ сўзлади.\n“Барчангизни бугунги қувончли воқеа – Олмалиқ кон-металлургия комбинатининг янги мис бойитиш фабрикаси қурилиши бошланаётгани билан чин қалбимдан табриклайман. Ватанимиз Мустақиллигининг 30 йиллиги арафасида эзгу ниятлар билан мана шундай улкан лойиҳани амалга оширишга киришмоқдамиз. Бу муҳим воқеа нафақат ушбу комбинат ҳаётида, балки мамлакатимиз саноати тарихида янги давр бошланаётганидан яққол далолат беради”, дейди Президент Шавкат Мирзиёев.\nШу боис мамлакатда рангли ва қимматбаҳо металлар ишлаб чиқаришни кенгайтиришга катта эътибор қаратилмоқда.\n“Келгусида комбинат ишлаб чиқарадиган маҳсулотлар ҳажми 3 мартадан зиёд кўпайиб, унинг қиймати ҳозирги 2,5 миллиард доллардан қарийб 8 миллиард долларга етади. 11 мингта янги, юқори технологик ишчи ўринлари яратилади.\nБу улуғвор режалар – том маънода инқилобий қадам, десак, тўғри бўлади”, деди Президент.\nДавлат раҳбари рангли металлар саноатини ривожлантиришга қаратилган режаларга ҳам тўхталиб ўтди.\nКелгуси йилдан геология-қидирув ишларида тўлиқ халқаро JORC стандартларига ўтилади. Яқин 5 йилда барча лойиҳалар ҳисобидан руда қазиб олиш ва қайта ишлаш ҳажми мамлакат бўйича йиллик 130 миллион тоннадан 300 миллион тоннага ортади.\nҲозирги кунда мамлакатда конларни геологик жиҳатдан ўрганиш ва ўзлаштириш бўйича Канада, Франция, Япония, Туркия, Хитой ва бошқа мамлакатлар компаниялари иш олиб бормоқда.\nПрезидент чет эллик инвесторлар учун имкониятлар янада кенгайтирилишини таъкидлади.\nМаросимда “Газпромбанк” бошқаруви раисининг ўринбосари Алексей Матвеев, “SRK Consulting” компаниясининг Марказий Осиё бўйича директори Майк Бир, геолог ва металлурглар, нуронийлар сўзга чиқди.\n25 Сентябрь 20:55 39707\n25 Сентябрь 09:33 29779\n25 Сентябрь 16:47 28203\n26 Сентябрь 18:14 27586\n25 Сентябрь 22:43 26133


Ўзбек халқи азал-азалдан болажон халқ. Фарзандларга бўлган чексиз меҳру муҳаббат, улар тарбиясига алоҳида эътибор қаратиш, камолоти учун барча шароитларни яратиш эзгу қадриятларимиздандир.\n1 июнь - Халқаро болаларни ҳимоя қилиш куни. Шу муносабат билан Ўзбекистон “Миллий тикланиш” демократик партияси Хоразм вилояти кенгаши “Аёллар қаноти” ҳамда “Ёшлар қаноти” ташаббуси билан “Болажон халқ” шиори остида “Депутат билан саёҳат” лойиҳаси доирасида кам таъминланган, боқувчисини йўқотган оилалар фарзандларининг Хива “Ичон-Қалъа” давлат музей қўриқхонасига саёҳати ташкил этилди.\nУнда ЎзМТДП Хива туман кенгаши фаоллари, халқ депутатлари туман ва шаҳар Кенгашлари депутатлари, партия вилоят Кенгашининг ташаббускор аъзолари иштирок этдилар.\nТадбирда ЎзМТДП Хоразм вилоят Кенгаши раиси Ражаббой Рўзметов иштирок этиб, мамлакатимизда ёш авлод таълим-тарбиясига қаратилаётган эътибор, фарзандларни барамол авлод қилиб вояга етказишда улар маънавиятини юксалтириш, китобхонликни кенг тарғиб қилишнинг аҳамияти хусусида алоҳида тўхталди.\nПрезидентимиз ташаббуси билан бу борада ҳаётга татбиқ этилаётган улкан лойиҳалар, амалга оширилаётган ислоҳотлар хусусида сўз олган депутатлар уларнинг мазмун-моҳиятини ўқувчи ёшларга баён этдилар. Халқ депутатлари Хива шаҳар Кенгаши депутати Дилдора Раззақова тадбир иштирокчиларини байрам билан қутлаб, ўқувчиларнинг фикр-мулоҳазаларини тинглади, дилдан суҳбатлашди.\nСайёҳат давомида Хива “Ичон-Қалъа” давлат музей қўриқхонасидаги мақбаралар зиёрат қилинди. Ўқувчи ёшлар бу ердаги музейлар фаолияти билан ҳам танишдилар. Жумладан, замон талаблари даражасида янгидан ташкил этилган “Қадимги Хоразм тарихи”, “Хоразмшоҳлар”, “Хива хонлиги тарихи” “Хоразм табобати тарихи” доимий кўргазмалари, “Хон қозихонаси”, “Хон қабулхонаси”, “Зарбхона” интерьерлари уларда катта қизиқиш уйғотди.\nТадбир давомида партия вилоят кенгаши томонидан ўқувчиларга байрам туҳфаси сифатида турли бадиий китоблар, эсдалик совғалари топширилди.\nЎзМТДП Хоразм вилояти туман, шаҳар кенгашлари “Аёллар қаноти” ҳамда “Ёшлар қаноти” ташаббуси билан Халқаро болаларни ҳимоя қилиш кунига бағишланган бир қатор тадбирлар мактабгача таълим муассасаларида бўлиб ўтмоқда. “Маърифат карвони” акцияси доирасида “Болаларга беринг дунёни” мавзуларидаги тадбирлар, “Болажон халқ” шиори остида “Менинг севимли китобим” викториналари юқори савияда, мазмунли ва қизиқарли ташкил этилди.


Ўзбекистонни Евроосиё Иқтисодий Иттифоқига қўшиш нега керак? » Ўзбекистон янгиликлари – Zamin.uz\n, 06 2020, 03:34\n13 окт, 22:53 3 038 Ўзбекистон\nЯқинда Россия Федерацияси Федерал Мажлиси Федерация Кенгашининг раиси Валентина Матвиенко Тошкентга сафари чоғида Ўзбекистон Евроосиё Иқтисодий Иттифоқи (ЕОИИ)га аъзо бўлиш масаласи устида иш олиб бораётганини маълум қилди. Сал кейинроқ Олий Мажлис Сенати Раисининг биринчи ўринбосари Содиқ Сафоев ҳали аниқ қарор қабул қилинмаганини, ҳолбуки, мазкур масала деярли уч йилдан (яъни Шавкат Мирзиёев ҳокимиятга келганидан) бери муҳокама этилаётганини айтди.\nАлбатта, Россия томони Ўзбекистоннинг ЕОИИга қўшилишини фаол равишда қўллаб-қувватлайди. Кремль учун ушбу республикани ўз геосиёсий таъсир доирасига қайтариш мумкин, чунки Ўзбекистоннинг биринчи президенти Ислом Каримов Россияга эҳтиёткор муносабатда бўлган ва уни потенциал таҳдид деб ҳисоблаган эди. Пировардида Ўзбекистон Коллектив Хавфсизлик Шартномаси Ташкилотига аъзоликдан чиқди ва Евроосиё Иқтисодий Иттифоқига қўшилишни рад этди. Устига-устак, Ўзбекистоннинг ташқи сиёсат концепциясида мамлакатнинг ҳарбий блокларга қўшилмаслиги ҳамда сиёсий суверенитетига таъсир кўрсатиши мумкин бўлган халқаро ташкилотлардаги фаолияти чекланиши белгилаб қўйилди.\nЎзбекистон геосиёсат борасида Россия учун бир неча йўналишда муҳимдир.\nБиринчидан, минтақавий хавфсизликни асрашда муҳим актёр сифатида. Демак, Москванинг яна бир вазифаларидан бири Ўзбекистонни КХШТга қайтаришга уриниш бўлади.\nИккинчидан, Қозоғистоннинг ўрнига Марказий Осиёдаги эҳтимолий стратегик ҳамкор сифатида. Россия биринчи президент Нурсултон Назарбоев сиёсий саҳнадан кетиши ва республикада миллий-ватанпарварлик кайфияти ўсиши ортидан Қозоғистондаги ярим транзит даврини, мамлакатнинг мавҳум сиёсий истиқболини безоваталик билан узатмоқда.\nУчинчидан, Ўзбекистонни ЕОИИга тортишга уринишнинг яна бир сабаби шуки, Хитойнинг ҳам икки томонлама, ҳам “Бир камар, бир йўл” лойиҳаси доирасида Марказий Осиёда ҳаддан ортиқ инвестицион ва иқтисодий фаоллиги Россияга тобора камроқ ёқяпти. Дарвоқе, Ўзбекистон 2020 йилнинг 1 январидан Хитой фуқароларига визасиз режим (етти кунга) жорий этмоқда. Тожикистоннинг Тоғли Бадахшон мухтор вилоятида Хитой ҳарбий иштирокининг кучайиши ҳамда Пекиннинг тожик-афғон чегарасида 30-40 тагача пост қуришга розилик бериши Россиянинг Марказий Осиёдаги ҳарбий-сиёсий иштироки вақт ўтиши билан камайиб бораётганини кўрсатади.\nТўртинчидан, АҚШнинг минтақадаги таъсирини камайтириш ҳам Россия учун муҳимдир. Дарвоқе, сентябрда Нью-Йоркда Марказий Осиё давлатлари ташқи ишлар вазирлари ва АҚШнинг «С5+1» форматидаги навбатдаги учрашуви бўлиб ўтди. Аввалги учрашув 2019 йилнинг августида Қозоғистонда ўтказилган эди. Биринчи учрашув Ўзбекистонда ташкил этилган. Охирги пайтда «С5+1» форматидаги учрашувлар сонининг ортгани АҚШ ва барча Марказий Осиё мамлакатларининг муносабатларни турли масалалар бўйича давом эттиришга ўзаро қизиқиши борлигини кўрсатади.\nҲолбуки, АҚШнинг Марказий Осиёдаги манёврлари учун майдон анчайин тор: Марказий Осиёнинг беш мамлакатидан учтаси Коллектив Хавфсизлик Шартномаси Ташкилотининг аъзоси ҳисобланади, иккитаси Евроосиё Иқтисодий Иттифоқига қўшилган, деярли барчаси Шанхай Ҳамкорлик Ташкилоти ишларида қатнашади. Россиянинг Қирғизистон ва Тожикистонда ҳарбий базалари бор. Хитой ана шу икки давлат иқтисодиётининг энг йирик кредитори, шунингдек минтақадаги энг йирик инвесторлардан бири ҳисобланади.\nАҚШнинг Марказий Осиёдаги энг муҳим иқтисодий ҳамкори – бу Қозоғистон. Бироқ айни пайтда иқтисодий сиёсатни либерализация қилаётган ва Афғонистондаги тинчлик жараёнининг муҳим актёрлардан бири ҳисобланувчи Ўзбекистон ҳам яна бир иқтисодий ва ҳарбий-сиёсий ҳамкорга айланадиган кўринади. Шундай қилиб, Американинг хавфсизлик соҳасидаги (иқтисодий ва ҳарбий) ташаббуслари нуқтаи назаридан Вашингтон учун энг катта қизиқишни айнан Қозоғистон ва Ўзбекистон уйғотиши мумкин. Турган гапки, буларнинг бари Россия ва Хитойга ёқмайди.\nЕтти марта ўлча...\nШавкат Мирзиёев жорий йилнинг июнида Олий Мажлис Сенатининг 20-ялпи йиғилишида Ўзбекистоннинг товар айланмасининг 70 фоизи Россия ва ЕОИИга тўғри келаётганини, мамлакат учун янги бозорлар кераклигини таъкидлади. Албатта, Ўзбекистон учун ўзининг қишлоқ хўжалиги маҳсулотлари, Uz-Daewoo автомобиллари ва тўқимачилик саноати маҳсулотлари экспортини Россия ва ЕОИИнинг бошқа мамлакатларига ошириши муҳим аҳамиятга эга. Айни пайтда, Ўзбекистон президентининг фикрича, қўшни давлатлар жўғрофий жойлашув борасида устунликка эга.\n“Биз йўллардан узоқдамиз. Қўшниларимизда денгизга чиқиш учун йўл бор. Бизда ҳозир импорт кўп, бироқ ҳар бир доллар – бу бизнинг бойлигимиз, чунки биз валюта тўлаяпмиз. Россияга ўз манафаатларига эга Қозоғистон орқали чиқяпмиз. Ҳеч ким бизга йўлни енгиллатмоқчи эмас”, – деди Мирзиёев. Шунингдек у Ўзбекистон ЕОИИга қўшилгудек бўлса, бу импортнинг ўсишига ва кўплаб ўзбек корхоналарига зарба бўлиши мумкинлигига ишора қилди. Эксперт гуруҳи Ўзбекистоннинг Евроосиё Иқтисодий Иттифоқига қўшилишидан келиб чиқадиган плюслар ва минусларни ўрганаётгани ҳақида Содиқ Сафоев айтган сўзлар ажабланарли эмас.\nАлбатта, Мирзиёев ҳокимиятга келганидан кейин Ўзбекистоннинг ташқи сиёсати фаоллашди. Жорий йил сентябрида Ўзбекистоннинг Турк Кенгашига (Туркий Тилли Давлатлар Ҳамкорлик Ташкилотига) қўшилгани ҳам бунинг далилидир. Ислом Каримовнинг Туркия билан муносабатлари таранг бўлгани учун ҳам Ўзбекистон бу ташкилотга қўшилмаган эди. Каримов Анқаранинг Марказий Осиёда Россиянинг ўрнига “катта оғалик” қилишга уринганидан шубҳаланганди. Аммо Турк Кенгаши – бу ЕОИИ эмас, чунки туркий тилли давлатларнинг бирлашуви маданий-гуманитар ва тил бирдамлигига асосланган бўлиб, ЕОИИда бўлгани сингари иқтисодий суверенитетни чеклашга уринмайди.\nАгар Ўзбекистон Евроосиё Иқтисодий Иттифоқига қўшиладиган бўлса, Қозоғистон сингари Россиядан мунтазам ташланадиган ва кўпинча ЕОИИга аъзо бошқа давлатлар суверенитетини шубҳа остига оладиган, ягона валюта ва ягона парламент тузиш ҳақидаги ахборотларни даф қилиб туришига тўғри келади. Масалан, яқинда Евроосиё Тараққиёт Банки бошқаруви раиси Андрей Бельяниннинг мазкур банк келгусида ЕОИИнинг марказий банки бўлиши ҳақидаги баёноти Қозоғистонда ҳақли равишда салбий реакцияга сабаб бўлди. Қозоғистон пул-кредит ва валюта масалалари мутлақ равишда ЕОИИ мамлакатлари марказий банкларининг ваколатига киришини расман маълум қилди. Шунинг учун валюта иттифоқини тузиш ва ягона валютани жорий этиш кутилмаяпти.\nЭҳтимол, Ўзбекистоннинг ЕОИИга қўшилиш ёки қўшилмаслик борасидаги музокаралар вақт олади. Аниғи шуки, Москва ва Тошкент Ўзбекистоннинг ЕОИИга қўшилиши туфайли келиб чиқадиган афзалликлар ва хатарларни ўрганиш мақсадида ишчи гуруҳи тузган, гуруҳ ўз ҳисоботини 2019 йилнинг охиригача тақдим этиши зарур. Тожикистон ҳам 2015 йилдан бери ЕОИИга аъзо бўлиш масаласини ўйлайди, Душанбе мунтазам равишда бу аъзоликнинг плюслари ва минусларини ўрганаётганини айтиб келади.\nҚизиғи, Ўзбекистондан фарқли равишда Тожикистон сиёсий ва иқтисодий жиҳатдан Россияга кўпроқ боғланган. Афтидан, минуслар ваъда қилинган плюслардан кўпроқ. Янада қизиғи, Москва бу масалада Душанбега ортиқча босим ўтказмади, чунки уни ЕОИИ доирасида Ўзбекистон сингари қимматли ҳамкор деб ҳисобламайди. Балки Россияда Ўзбекистон ЕОИИга аъзо бўлгандан кейин ташкилотга қўшилишни Тожикистоннинг ўзи сўрайди деб ўйлашаётгандир.\nЛекин Тошкент ҳам Душанбе сингари ЕОИИ аъзоларининг бир-бирларини доимий равишда ташкилот қоидаларини бузиш, шунингдек тартибга солишнинг нотариф усулларидан фойдаланиш ва протекционизмда айблашларини диққат билан кузатиб келяпти. Беларусь бундай айбловларни Россияга мунтазам йўналтиради. Қирғизистоннинг фикрича, Қозоғистон қирғиз маҳсулотларининг экспортига сунъий тўсиқлар яратяпти. Айрим қирғиз сиёсатчиларга кўра, агар Қирғизистон Қозоғистон билан Жаҳон Савдо Ташкилоти қоидалари бўйича ҳамкорлик қилганида, ЕОИИ доирасидаги ҳамкорликдан кўпроқ афзалликларга эга бўлар эди.\nАлбатта, оптимистлар Ўзбекистоннинг ЕОИИга қўшилиши Россияга амалга ошириладиган ўзбек экспорти учун божларнинг камайишига олиб келишини айтмоқда. Худди шу нарса Қозоғистон, Беларусь ёки Қирғизистон ҳам ЕОИИга аъзо бўлаётганида айтилган эди. Шундай экан, мазкур иттифоққа қўшилгандан кейин Тошкент ҳам худди шундай муаммоларга учрамаслигига кафолат йўқ. Устига-устак, Россия ўзига қаратилган санкциялардан кейин импорт ўрнини босувчи маҳсулотларга ва ўз бизнесини қўллаб-қувватлашга кўпроқ эътибор қарата бошлади, бу эса ўз-ўзидан протекционист чораларнинг ортишига олиб келди.\nДарвоқе, яқинда Ереванда бўлиб ўтган Олий Евроосиё Иқтисодий Кенгаши йиғилишида Қозоғистон президенти Қосим-Жўмарт Тоқаев алоҳида ҳолатларда ўз ишлаб чиқарувчиларини ҳимоя қилиш истаги интеграциянинг мақсади ва вазифаларидан устун қўйилаётганини, ЕОИИ судининг қарорлари эса кўпинча аъзо давлатлар томонидан эътиборга олинмаётганини таъкидлади.\nАйни пайтда Қирғизистон, Тожикистон ва Ўзбекистонни Россия билан боғлаб турадиган муштарак омил мавжуд – меҳнат миграцияси. Ўтган йили мигрантлар Қирғизистонга 2,5 миллиард доллар юборди, шунинг 90 фоиздан ортиғи Россиядан келган. Жисмоний шахсларнинг Россиядан Тожикистонга пул ўтказмалари ҳажми эса 2 миллиард 553 миллионга тенг бўлди.\nРоссиядан пул ўтказмалари ҳажми бўйича Марказий Осиё давлатлари орасидаги биринчилик айнан Ўзбекистонга тегишли – 4,082 миллиард доллар. Евроосиё Тараққиёт Банки мутахассисларининг ҳисоб-китобига кўра, агар Тожикистон ЕОИИга қўшиладиган бўлса, меҳнат миграцияси ҳажми 10-15 фоизга, пул ўтказмалари ҳажми эса 15-25 фоизга ортади, чунки тожикистонликларнинг Россияда иш топиши ва ўз ҳуқуқларини ҳимоялаши осонлашади. Бундан ташқари, банк ҳисоботида Тожикистон иқтисодиётига инвестициялар миқдори ҳам ортиши айтилган.\nАфтидан, Россиянинг Ўзбекистон билан музокараларидаги важлари ана шу плюслар – аслида синчиклаб разм солинса, минуслар – атрофида бўлади. Чунки меҳнат мигрантлари етказиб берадиган давлатда меҳнат бозори ривожланмаган, ишсизлик даражаси юқори, иқтисодиёт кучсиз ва турмуш даражаси паст бўлади, бу эса ишчи кучининг йўқотилишига олиб келади.\nАгар Ўзбекистон ЕОИИга аъзоликдан Россия ёки Қозоғистонга меҳнат миграциясини ва мигрантлар жўнатадиган пул ҳажмини оширишдан бошқа фойда кўрмаса, мамлакат арзон ишчи кучи етказиб беришдан нарига ўтмайди, инсон капиталининг сифати, ишлаб чиқариш ва меҳнат ресурслари малакаси ўсмайди. Бу эса Мирзиёевнинг иқтисодиётни модернизациялашга бўлган барча уринишларини чиппакка чиқаради.\nРоссия инвестициясига тўхталадиган бўлинса, Ўзбекистоннинг ЕОИИдаги иштирокисиз ҳам бу мамлакатда Россия сармояси қўшилган 1200 атрофида корхона фаолият кўрсатмоқда. Айни пайтда Россиянинг Ўзбекистон иқтисодиётига инвестицияси ҳажми 8,5 миллиард доллардан ошган. Бу асосан Россиянинг «Газпром» ва «Лукойл» компаниялари фаолияти билан боғлиқ.\nБундан ташқари, Россиянинг «Зарубежнефть» компанияси Ўзбекистонда нефть қазиб олиш бўйича қўшма корхона очмоқчи. Яқинда ўтказилган Россия – Ўзбекистон минтақавий ҳамкорлик форумида айтилишича, Россия Ўзбекистонга 21 миллиард доллар инвестиция киритади.\nБундан ташқари, 2017 йилдаёқ Россияга мева-сабзавот етказиб бериш бўйича 612 миллион долларлик келишув имзоланган эди. Россия ва Ўзбекистон ўртасидаги энг асосий қўшма лойиҳалардан бири Ўзбекистонда “Росатом” компанияси иштирокида илк атом электр станциясининг қурилиши ҳисобланади. Бу Россия учун геосиёсий лойиҳа ҳамдир, чунки Ўзбекистонда Россия АЭСининг пайдо бўлиши Ўзбекистоннинг мутахассислар тайёрлаш, атом станциясини таъмирлаш ва хизмат кўрсатиш борасида узоқ йиллар Россияга боғлиқ бўлиб қолишини англатади.\nШундай қилиб, Ўзбекистон ЕОИИга қўшилмагунча Россиянинг эътиборидан маҳрум қолмайди. Москва Тошкентни минтақадаги ҳаддан ташқари муҳим актёр деб ҳисоблайди, шунинг учун ЕОИИга яқин орада аъзо бўлмаган тақдирда ҳам, Ўзбекистонни ўзидан итармайди. Ўзбек маҳсулотлари учун янги бозор масаласи ҳақида эса Хитой қўшимча муқобил бўлиши мумкинлигини айтиш мумкин. Хитой ҳозир ҳам Россиядан кейин Ўзбекистоннинг иккинчи йирик савдо ҳамкори ҳисобланади.\nАбдулла Арипов Ўзбекистоннинг ЕОИИга аъзо бўлиши эҳтимоли юзасидан фикр билдирди 18 фев, 08:30\nМеҳнат вазири: Ўзбекистон ЕОИИга қўшилгандан кейин патент тўлови бекор бўлади 14 дек, 13:30\nМаксим Орешкин Ўзбекистон 2020 йилда ЕОИИга қўшилишини айтди 01 дек, 12:35\nЎзбекистоннинг Европадаги биринчи сиёсий ҳамкори қайси давлат экани айтилди 19 сен, 14:55\nҲукумат таркибига янгича дунёқарашга эга одамлар келмоқда 22 июн, 11:05\nЎзбекистон ҳозирча Евросиё иқтисодий иттифоқига кирмаслиги маълум қилинди 30 ноя, 01:02\nВадим Абрамов Остон билан муносабати ва унинг миллий жамоадаги келажаги ҳақида 06 авг, 00:23 91\nБу сафар коронавирус юқтирганларнинг барчаси Тошкентда қайд этилди 06 авг, 00:08 264\nИнглиз шифокори ўпкани коронавирусдан ҳимоялаш машқини ўргатди (видео) 05 авг, 23:43 252\nМактабларда ўқув йилини бошлаш бўйича 3та вариант мавжуд (видео) 05 авг, 22:43 426\nҲавода учта сальтони амалга оширган такси аэропорт стоянкасига келиб «қўнди» (видео) 05 авг, 20:53 824


Газсиз, кўмирсиз қишдан чиқадиган қишлоқ – сувлиқликлар уйини қандай иситади?\nЎзбекистон 15:39 / 16.10.2021 17425\nСувлиқ қишлоғи туман марказидан қарийб 70, вилоят марказидан эса 130 км олисда, тоғ орасида жойлашган. Қишлоқда 100 га яқин оила яшайди. Одамлар асосан чорвачилик билан шуғулланади. Моли йўқ оиланинг бу қишлоқда яшаши қийин. Чунки чорва гўшти ва сутидан ташқари қишда уйни иситиш учун ҳам керак.\nУзоқ йиллар қишлоқда ўқитувчилик қилган, ҳозирда нафақада бўлган Дониёр бобо Мамаражабовнинг таъкидлашича, Сувлиқ аҳолиси совуқ кунларда уйини асосан таппи, тезак ва чолма билан иситади.\n“Қўй-қўранинг, молларнинг тагида босилиб қолган гўнгни чолма деймиз. Ана шуни кичик бўлакларга бўлиб, қуёшда қуритиб оламиз. Чолманинг чўғи кўмирникидан кам эмас. Кечқурун печга солинса, эрталабгача иситиб туради. Чолмадан ташқари хотин-қизларимиз таппи тайёрлайди, далалардан тезак териб келишади. Қўранинг қийини ҳам супуриб олиб, йиғиб қўямиз. Қийнинг ҳам чўғи яхши бўлади. Қишлоғимизда ҳар бир хонадонда ўтинхона бор. Одамлар ёздан бошлаб таппи, чолма тайёрлашни, тезак йиғишни бошлайди”, — дейди Дониёр бобо.\nҚишлоқдаги уйларда қишки ва ёзги хоналар бор. Қишки хоналар иситишга қулай бўлиши учун бироз кичик. Битта печ икки хона ўртасига қурилган.\n“Печларимиз оддий, ғиштдан қурилган. Бир вақтнинг ўзида газ плита вазифасини ҳам ўтайди, қозон ва чойнак қўйишга мослаштирилган. Шу ерда овқат ҳам пиширилади, чой ҳам қайнатилади. Кечаси бир қий соламиз, шу билан эрталабгача хоналарни иситиб туради. Қишлоғимизда кўмир йўқ. Бизга кўмирнинг кераги ҳам йўқ аслида. Чунки чорвамиз бор, қишга етарлича ўтин захира қила оламиз”, — дейди қишлоқдаги хонадонлардан бирининг эгаси Элёр Кенжаев.\nМаҳаллий аҳолининг таъкидлашича, Сувлиқда 6 ой қиш бўлади. Уйларда октябрь ойидан то мартнинг охиригача печ ёқилади. Айни кунларда ҳам қишлоқ одамлари “қишки мавсум”га ўтишган, уйларнинг мўрисидан тутун чиқа бошлаган.\nМонтаж устаси – Боймирза Ҳалилов.


13 апрел 2021, Тошкент вақти: 12:18\n1 апрелдан кўчага чиқиши тақиқланган сурункали хасталар ва 65 ëшдан ошганларнинг боқувчисиз қисми карантин даврида давлат ҳимоясига мутлақ қарам бўлиб қолган.\nЎзбекистон ҳукумати коронавирус тарқалиши олдини олишга қаратилган чора-тадбирларни кескинлаштириши ортидан 1 апрелдан бошлаб аҳолидан “ўзини яккалаш” режимига ўтиш сўралди ва сурункали касали борлар ҳамда ëши 65 дан юқори бўлганларнинг кўчага чиқиши тақиқланди.\n1 апрелдан бошлаб¸ ҳукумат якка тартибдаги хайрия акцияларини ҳам тақиқлади ва муҳтож қатламга ҳар қандай ëрдам беришни марказлаштирди¸ бу ишни ўз қўлига олди.\nОқибатда¸ 1 апрелдан бошлаб "Ҳомийлик хайрияларини мувофиқлаштириш маркази" деган янги тузилма пайдо бўлди ва муҳтожларга ҳар қандай индивидуал ëрдамнинг фақат шу тузилма орқалигина кўрсатилиши шарт этиб белгиланди.\nҲукумат қарори билан¸ кимнинг ëрдамга муҳтожлигини маҳалла қўмиталари аниқлайди ва улар бу рўйхатларни Ҳомийлик хайрияларини мувофиқлаштириш марказларига тақдим этади; ҳокимият назоратига берилган бундай марказлар эса¸ кимга ва нима берилишини ҳал қилади.\nНомидан кўриниб турганидек¸ бу марказлар фақат одамлар қилган хайрияларни тарқатиш билан шуғулланади¸ бу жараëнга давлатнинг маблағ ажратгани ҳақида ҳозирча расмий маълумот йўқ.\nТашкил этилар-этилмас бу марказларнинг Тошкент шаҳри ва вилоятлар учун телефон рақамлари халққа тақдим этилди¸ муҳтожлар шу рақамларга қўнғироқ қилиши мумкинлиги айтилди. Ижтимоий тармоқлар¸ маҳаллий нашр ва телеканалларда бу марказларнинг эҳтиëжманд оилалар¸ қаровчисиз қолган қарияларга хайрия ëрдами улашиб юрганига оид сурат ва видеолар тинимсиз намойиш этила бошланди.\nКейинги кунлар ичи Озодликка маҳаллий ҳокимият тизимларидан хайрия ëрдамлари тарқатилаëтганига оид реклама характеридаги ҳисоботлар тўхтовсиз келмоқда.\nАйни пайтда Озодликка муҳтожларнинг бу ëрдамни ололмаëтгани¸ ëки олганларнинг бу ëрдамдан қониқмаëтгани¸ қолаверса¸ ҳокимлик ва маҳаллақўмлар ихтиëрига берилган ëрдам ажратиш тизимида “еб қолишлар” бўлаëтгани ҳақидаги эътирозли хабарлар келиши ҳам кучайиб бормоқда.\nҲомийлик хайрияларини мувофиқлаштириш марказлари баробарида¸ коронавирус пандемияси даврида муҳтожлар расмийлар тилидан тушмаëтган "Меҳр-шавқат ва саломатлик жамоат фонди"дан ҳам ëрдам олишга уриниб¸ бунга муваффақ бўла олмаëтганини айтмоқда.\nБу эътирозлар¸ ижтимоий ëрдам кўрсатишнинг марказлашган тизими коронавирус карантини ортидан кескин ошиб кетган ўзбекистонлик камбағалларнинг жорий инқироздан чиқиб олишига имкон берадими¸ деган саволни кун тартибига қўяди.\nОзодликка мурожаат қилган айрим муҳтожлар ҳикояси бу саволга жавоб топишга ëрдам беради.\nҲомийлик хайриялари бизга етиб келмаяпти...\nАйни кунларда Ўзбекистондаги аксар нашрлар аҳолининг муҳтож қатламларига хайрия ëрдамларининг топширилаëтгани ҳақида мунтазам хабар бермоқда.\n20 мартдан бери уйда кирим йўқ. Қўлимда 10 ойлик чақалоғим бор. Қариндошларим ҳаммаси Тошкентда яшашади¸ йўллар ëпиқ¸ боролмайман.\nАммо Тошкент вилоят, Чирчиқ шаҳрининг 8-микрорайонидаги 24-уй 61-хонадонидан мурожаат қилган Зилола Каримова¸ бундай ëрдамни фақат телевизорда кўраëтгани¸ ëрдам сўраб қилган мурожаатлари самарасиз қолаëтганини айтди.\nЗилоланинг айтишича¸ оиланинг ягона боқувчиси бўлган эри маршрут такси ҳайдовчиси бўлиб¸ кунлик топганини рўзғорга харжлаб келган¸ карантин туфайли уйда ўтиришга мажбурлигидан¸ оила умуман даромадсиз қолган.\n- Ҳамма ëқда муҳтожларга ëрдам беряпмиз¸ деб гапиришгани гапиришган. Халқни алдаб ҳеч ким барака топганмас. Ҳомийлик хайрияларини мувофиқлаштириш марказига қўнғироқ қилинг¸ мана номерлари¸ деб кун.узларда ëзиб ëтишипти. Яна кўзбўямачилик - 1197 ҳам¸ 93 919 99 09 ҳам ўчиқ. Ўн марталаб мурожаат қилдим¸ бефойда. Адресимни¸ аҳволимни СМС қилиб юбордим¸ жавоб ноль. Меҳр-шафқат жамғармаси деб жаа реклама қилишяпти. Қани улар¸ телефон қилсангиз ҳар доим ўчиқ. Эрим кунлик ишлагани учун¸ 20 мартдан бери уйда кирим йўқ. Қўлимда 10 ойлик чақалоғим бор. Қариндошларим ҳаммаси Тошкентда яшашади¸ йўллар ëпиқ¸ боролмайман. Тилламни қўйиб¸ ломбарддан пул олиб рўзгор қиламан десам¸ ҳамма ëқ ëпиқ! Қани меҳр-шафқат¸ қани муҳтожларга ëрдам? Ҳаммаси фақат телевизорда яна.\nОзодлик¸ "Ҳомийлик хайрияларини мувофиқлаштириш маркази"нинг Тошкент вилояти учун ажратилган рақамларига икки кун ўнлаб маротаба телефон қилди¸ лекин қисқа гудокдан нарига ўтолмади.\nБизнинг қишлоқда муҳтожлар кўп¸ лекин бирортамизга ҳозирча ëрдам берилгани йўқ.\nҚашқадарё вилояти Косон туманидаги Халқобод қишлоғида яшовчи Суннатилло Ҳусенов Озодликка ўзининг 2-гуруҳ ногирони экан¸карантинга қадар ҳам ишсиз бўлганини ëзади. 26 яшар Суннатилло маҳаллада кам таъминланган¸ ижтимоий ҳимояга муҳтож одам сифатида рўйхатга олинганига қарамай¸ ҳозирга қадар ҳеч ким ҳолидан хабар олмаганини айтади.\n- Ҳомийлик ëрдамлари марказининг Қашқадарë вилояти учун деб 91-962-25-00¸ 75-221-11-80 номерлари берилган. Ёлғон номер қўйган халқни алдаб. Бизнинг қишлоқда муҳтожлар кўп¸ лекин бирортамизга ҳозирча ëрдам берилгани йўқ. Ҳозирча ҳеч ким карантин пайтида қандай кун кўряпсан¸ деб ҳолимиздан хабар ҳам олмади.\nОзодлик мухбири ҳам Суннатилло ëрдам кўзини тиккан бу рақамларга 7 ва 8 апрель кунлари қўнғироқ қилди¸ аммо бу рақамлар билан ҳам боғланишга муваффақ бўлмади.\n“Мен тиланчи эмасман!”\nТахиатошлик Ҳалимбой Худойберганов 65 ëшда. Боз устига¸ 1-гуруҳ ногирони. Ҳозирги вазиятда давлат ўз ҳимоясига олганини айтаëтган қатламнинг типик вакили.\nОзодликка боғланган Ҳалимбой отага кўра¸ 6 апрель куни маҳалла қўмитаси раиси ва ëрдамчиси эшиги олдига келиб¸ бир литр ўсимлик ëғи¸ ярим кило ун¸ ярим кило шакар¸ бир кило макарон¸ икки кило картошка ташлаб кетган. Ногироннинг аëли ҳокимликдан ижтимоий ëрдам олганлик ҳақидаги тилхатга қўл қўйиб берган.\nҲалимбой Худойберганов ўзига берилган "давлат ëрдами" рўйхатини ëзиб юборди.\nАгар кимдир мени ношукурга чиқариб¸ текин ëрдамдан хурсанд бўлмайсанми¸ деб уялтирмоқчи бўлса¸ уларга мени эмас¸ балки шундай қийин вазиятда ҳам чўнтакларини ўйлаётган ҳокимларимизни танқид қилинглар¸ деб жавоб бераман.\nХудойберганов¸ давлат номидан берилган бундай ëрдамдан хурсанд бўлиш ўрнига¸ ўзини “камситилгандек” ҳис қилганини айтади.\n- Давлат шундай тарқатяптими? Телевизорларда унақа кўрсатишаëтгани йўқку! Мен тиланчи эмасман! Менку майли¸ болаларим бор қарайдиган¸ лекин ҳеч кими йўқ ногиронларга ҳам шундай тарқатишяптими? Ногирон¸ кўчага чиқмайдиган¸ қаровчиси йўқ одам шу нарсалар билан қанча вақт жон сақлаши мумкин? Ëрдам тарқатадиганлар¸ бир одамнинг ҳозирги шароитда кўчага чиқмасдан тирик қолиши учун нима ва қанча кераклигини ҳисоблаб кўрдимикан?\nТахиатошлик ногирон¸ ўзига ташлаб кетилган ижтимоий ëрдам манзарасини видеога олиб¸ Озодликка юборди.\nТахиатошлик ногирон Ҳалимбой Худойбергановга берилган ижтимоий ëрдам манзараси\nОзодлик билан суҳбатда Худойберганов¸ давлатнинг ҳозирги оғир вазиятда ëрдамга муҳтожларга эътибор қаратиб¸ уларни қўллаш учун катта маблағ ажратганига ишониши¸ бироқ ҳокимлик ва маҳалла қўмиталари қўлига топширилаëтган давлат маблағи ëки хайрия ëрдамининг¸ "яна одатдагидек¸ талон-торож қилиниб¸ ҳақиқий муҳтожларга номигагина етиб бораëтганига ишонишини" айтади:\n- Телевизор ва Фейсбукларда бошқача кўрсатишади. Лекин ўзи ҳар доимгидай яна ярми йўқ бўлиб келади ногиронларга ажратилган нарсалар. Ўтганда ҳам бунча пул ва озиқ-овқат олдим¸ деган қоғозга қўл қўйдириб¸ амалда унинг ярмини бериб кетарди. Ҳозир яна шундай бўляпти. Ҳокимиятимиз нима ўзи еб қоляптими¸ деган хаëлдаман. Агар кимдир мени ношукурга чиқариб¸ текин ëрдамдан хурсанд бўлмайсанми¸ деб уялтирмоқчи бўлса¸ уларга мени эмас¸ балки шундай қийин вазиятда ҳам чўнтакларини ўйлаётган ҳокимларимизни танқид қилинглар¸ деб жавоб бераман.\nОзодлик¸ Худойбергановга¸ у санаб ўтган озиқ-овқат маҳсулотларини “давлат ëрдами” деб ташлаб кетган маҳалла раиси ва унинг ëрдамчиси билан боғланиб¸ бу ëрдамнинг давлат ëки ҳомийлар ëрдами эканига аниқлик кирита олмади.\nМарказлашган ҳомийлик хайриялари кимга ва қандай тарқатилмоқда?\n1 апрелдан сўнг¸ ўзига тўқларнинг кўнглидан чиқарганини муҳтожларга ўз ҳолича бериши тақиқланиши ортидан¸ бундай ëрдамни қабул қилиш ва тарқатиш ҳокимликлар ихтиëрига ўтказилди.\nБу марказлар ишлаш тартибига оид расмий хабарда¸ “Маҳалла ва оилани қўллаб-қувватлаш вазирлигининг ҳудудий бўлимлари жойлардаги эҳтиёжманд оилалар, ёлғиз кексалар, ногиронлиги бўлган шахслар ва аҳолининг бошқа ёрдамга муҳтож қатлами ҳақидаги маълумотни ҳудудий тегишлилиги бўйича Ҳомийлик хайрияларини мувофиқлаштириш марказларига тақдим этади”¸ дейилган.\nШунингдек¸ расмий изоҳга кўра¸ ҳомийлардан тўпланган ëрдам¸ фақат озиқ-овқат ва дори-дармон шаклида бўлиши¸ пул кўринишидаги хайриялар Меҳр-шафқат ва саломатлик фондига берилиши лозим.\nОзодлик бу марказларнинг жамоатчиликка тақдим этилган телефон рақамларига¸ аксар ўзбекистонликлар каби¸ умуман боғлана олмади.\n(Бу мурожаатларнинг ниҳоятда кўплиги туфайли линиянинг бандлиги¸ ëки аҳолига ишламайдиган рақамлар тақдим этилгани билан боғлиқ бўлиши мумкин.)\nАйни пайтда¸ хайрия ëрдамига муҳтожлар рўйхатини тузиб¸ уларга бу ëрдамни беришга масъул маҳалла қўмиталаридан бири раиси Озодлик билан суҳбатда жараëннинг қандай бораëтганини тушунтириб берди.\n1100 хонадон қарайди менга. Шулардан 120 хонадон ҳозирги кунда ниҳоятда ночор аҳволда қолган. Ишонсангиз¸ ярим коса уни йўқлар ҳам бор.\nОзодлик боғланган Андижондаги маҳалла етакчиларидан бири¸ ўзи¸ қолаверса¸ кўнгиллилардан тузилган беш кишилик жамоатчилик гуруҳи туну кун ночорлар рўйхатини тузиб¸ уларга ҳомийлик ëрдамлари тарқатиш билан бандлигини билдирди.\n- Менинг маҳалламдагилар, асосан, домда яшовчилар¸ ери йўқлиги учун анча қўли юпқа. 1100 хонадон қарайди менга. Шулардан 120 хонадон ҳозирги кунда ниҳоятда ночор аҳволда қолган. Ишонсангиз¸ ярим коса уни йўқлар ҳам бор. Ишлаб турган одамлар¸ бирданига ишсиз қолиб¸ муҳтожлар сони ошиб кетди. Мен энг ночорларининг рўйхатини айтяпман сизга. Ëрдамга энг муҳтожларнинг рўйхатини қилгандан кейин¸ ўзига тўқроқларга¸ хайрия қилинг¸ деган варақа бериб чиқяпмиз. Худога шукур¸ халқимиз орасида ҳақиқатан саховатпеша одамлар бор экан. Масалан¸ битта магазинчим 20 та хонадонга 7 хил озиқ-овқат маҳсулотлари тайëрлаб¸ ўзи ëнимда юриб бериб чиқди. Битта новвойим¸ ҳар кун 30-40 нонни қарияларга тарқатинг¸ деб опчиқяпти¸ руслашганларимиз¸ шакар¸ гречка¸ варенье беряпти¸ муҳтожларга тарқатинг деб.\nБитта магазинчим 20 та хонадонга 7 хил озиқ-овқат маҳсулотлари тайëрлаб¸ ўзи ëнимда юриб бериб чиқди. Битта новвойим¸ ҳар кун 30-40 нонни қарияларга тарқатинг¸ деб опчиқяпти.\nМаҳалла вазирлигининг энг қуйи қисмида ишловчи бу мулозим¸ "давлат муҳтожларга ëрдам учун миллиардлаб маблағ ажратяпти¸ Алишер Усмоновга ўхшаганлар миллионлаб доллар хайрия қилаяпти¸ уни тарқатаëтганлар талон-торож қилиб¸ ҳақиқий камбағалга етказмаяпти"¸ деган танқидларга ҳам муносабат билдирди.\nСуҳбатдош¸ ҳозирга қадар пул кўринишидаги хайрия қилинмагани¸ давлат ҳам карантин туфайли муҳтожларга тарқатиш учун ҳеч қандай махсус маблағ ажратмагани ва шунинг учун аҳолига ҳам пул ëрдами берилмаëтганини таъкидлади.\nДавлат кам таъминланганларга ажратиладиган нафақадан бошқа ҳали бир тийин пул бергани йўқ бизга.\n- Давлат кам таъминланганларга ажратиладиган нафақадан бошқа ҳали бир тийин пул бергани йўқ бизга. Баъзилар¸ давлат сенларга миллиардлаб пул беряпти¸ бизга ўша пулдан бер¸ деб тўполон ҳам қиляпти. Бизда пул йўқ¸ хайрия пулларни Меҳр-шафқатга ўтказишяпти¸ бизгамас. Хайрияга берилган маҳсулотларни берганларнинг ўзи биз билан юриб¸ ўзи тепасида туриб тарқатаяпти. Асосан¸ 7 турдаги озиқ-овқат қабул қилиб¸ навбати билан рўйхатдагиларга тарқатиб чиқаяпмиз. Нимани қанчадан беришни¸ ҳомийларнинг ўзлари айтяпти¸ биз эмас.\nХалқнинг ҳокимликнинг адолатли тақсимотига ишонмасликка асоси бор...\nОддий халқ эмас¸ менинг ўзим ҳам ҳокимлик ва маҳаллақўмларга олиб борган хайрия нарсаларимнинг ҳақиқий камбағалга етиб боришига¸ очиғи¸ ишонмайман.\nХоразмлик йирик тадбиркорлардан бири йиллардан бери турли хайрия акцияларига пул йиғиб¸ унинг нимага сарфлангани ҳақида ҳеч қачон ҳисоб бермаган ҳокимликларнинг ҳозирги оғир шароитда ҳам бундай ëрдамларни ўзлаштирмаслигига ишонч йўқлигини айтди.\nШахси очиқланмаслигини сўраган бу тадбиркор¸ ҳозирда ҳокимлик томонидан Меҳр-шафқат фондига пул ўтказиш ҳақида босим бўлаëтганига қарамай¸ ўз кўнглидан чиқарганини муҳтожларга ўзи тарқатишга қарор қилганини айтди.\n- Оддий халқ эмас¸ менинг ўзим ҳам ҳокимлик ва маҳаллақўмларга олиб борган хайрия нарсаларимнинг ҳақиқий камбағалга етиб боришига¸ очиғи¸ ишонмайман. Бизнинг ҳокимиятда коррупция¸ халқ ҳақини ўзлаштириш деган бало коронавирус келганидан кейин йўқ бўлиб қолгани йўқку! Муҳтожлик нафақасини олиш учун бечораларнинг амалдорларга пора беришга¸ ëки нафақанинг бир қисмидан воз кечишга мажбурлигини биламизку. Очлар қолиб¸ тўқларга ëрдам беришни хоҳламадим. Ëрдамни якка ўзим тарқатолмаганим учун¸ маҳалладан муҳтож оилалар рўйхатини олдим. Икки кун вақтимни аямасдан¸ ўзим маҳаллақўмлар билан бирга юриб¸ 20 та оилага 10 килодан гуруч¸ 5 килодан картошка¸ ëғ¸ шакар тарқатиб чиқдим. Шу кунларда¸ яна хайрия қилмоқчиман. Ҳокимлик кўп босим қилмаса¸ Меҳр-шавқатгаям пул бермоқчиман. Буларнинг босими¸ одамни хайриядан совутяпти¸ холос.\nОммавий хайрия пуллари йиғилаëтган Меҳр-шафқат фонди қани?\n1988 йили тузилган шундай фонд борлигидан хабари ҳам бўлмаган ўзбекистонликлар ҳозирги оғир вазиятда шу фонддан ëрдам олишга умид қилмоқда.\nРасмий нашрлар ва давлат тизимларининг бу фондга қилинаëтган миллиардлаб сўм ва миллионлаб долларлик хайриялар ҳақидаги баëнотлари¸ муҳтожларнинг бундай умидини кучайтирмоқда.\nКунига ëрдам сўраб минглаб мурожаат бўляпти. Телефон рақамларимизни ўзгартиришга мажбур бўлдик. Карантиндан кейин одамларнинг ишсиз¸ пулсиз қолганидан¸ баъзи оилалар бир литр ëғгаям зор бўлиб қолганини тушуниб турибмиз.\nАммо 7 апрель куни Озодлик билан суҳбатда бу фонд мутасаддиларидан бири¸ жамоатчилик бу фонд фаолиятини янглиш тушунаëтганини таъкидлади.\n- Кунига ëрдам сўраб минглаб мурожаат бўляпти. Телефон рақамларимизни ўзгартиришга мажбур бўлдик. Карантиндан кейин одамларнинг ишсиз¸ пулсиз қолганидан¸ баъзи оилалар бир литр ëғгаям зор бўлиб қолганини тушуниб турибмиз. Лекин муҳтожларга ëрдам тарқатиш бизнинг ишимиз эмас. Биз 30 йилча олдин Соғлиқни сақлаш вазирлиги ҳузурида тузилган фондмиз. Вазирликка қараймиз. Ҳозирги шароитдаги вазифамиз фақат коронавирус билан боғлиқ. Карантинда сақланаëтганлар таъминоти¸ коронавирус юқтирганлар сақланаëтган касалхоналарга тиббий жиҳоз ва бошқа нарсалар топиб бериш¸ янги қурилаëтган мобил касалхоналарни ташкиллаштириш. Бизга ҳукумат¸ вазирлик фалон жой учун фалон нарса топ¸ деса топиб бериш билан машғулмиз. Ночорларга озиқ-овқат тарқатиш бизнинг ишимиз эмас. Бу билан маҳаллақўмлар¸ ҳокимликлар¸ мана энди Экспоцентрда очилган марказ шуғулланади (Ҳомийлик хайрияларини мувофиқлаштириш маркази назарда тутилмоқда -таҳр.) Илтимос¸ одамларга тушунтиринг¸ егулик сўраб бизга мурожаат қилишмасин.\nМарт ойи охирида Ўзбекистон Бош прокуратураси ва ДХХ каби давлат тизимлари ходимлари ўз ойликларини бу фонд ҳисобига хайрия қилганини билдирганидан сўнг¸ Ўзбекистондаги блогеру талабалар ҳам фондга пул ўтказганини хабар қила бошлади.\n"Таниқли бизнесмен ва меценат Алишер Усмонов Ўзбекистон президенти ҳаракатларини қўллаб-қувватлаган ҳолда касалхонани замонавий ускуналар билан таъминлаш учун 20 миллион доллар маблағ ажратди", - дейилди «Ўзбекистон 24» канали хабарида.\nҲозирча жамоатчиликка¸ хайрия маблағларини коронавирусга қарши курашга сарфлаëтганини таъкидлаëтган бу фондга жами қанча маблағ ўтказилгани ва уларнинг қаерга¸ қандай сарфланаëтгани ҳақида очиқ ва шаффоф маълумот тақдим қилинганича йўқ.


ШАХСИЙ ОЗОДАЛИК ОДОБЛАРИ — Zamaxshariy.uz\nДинимизда инсоннинг вужуди, кийими ва унга хос нарсалар поклиги билан бирга, унинг атрофидаги нарсалар ҳам пок бўлишига катта аҳамият берилади.\nАбу Молик Ашъарий розияллоҳу анҳудан ривоят қилинади: «Набий соллаллоҳу алайҳи васаллам: «Поклик иймоннинг ярмидир», дедилар»(Муслим, Насаий ва Термизий ривояти).\nХалқимиз азал-азалдан тозаликка, озодаликка риоя этиб келган. Орасталик бор ерда барака бўлишини таъкидлаган.\nИслом дини ўзининг ҳар-бир шиорларида кишиларни покликка ва тозаликка даъват этади. Масалан: ислом арконларидан бири бўлмиш намозни олиб қарайлик. Намоз ўқиш учун албатта таҳорат қилмоқ, яъни жисмни поклаш керак бўлади. Аллоҳ таоло Қуръони каримда шундай баён қилади: “Эй имон келтирганлар! Намоз (ўқиш)га турар экансиз албатта, юзларингизни, қўлларингизни тирсакларигача ювингиз, бошларингизга масҳ тортингиз ва оёқларингизни тўфиқларигача (ювингиз)”.\nҲаттоки, кийим бош, намоз ўқиладиган жой ҳам пок бўлиши керак. Қуръони каримда “Либосингизни покланг” деб марҳамат қилинади. Исломнинг озодаликка катта аҳамият бериши қуйидаги ишларда ҳам яққол кўзга ташланади. Таҳорат қилишнинг инсон саломатлиги учун жуда ҳам кўп қоидалари бор. Жумладан, кўзни қайта-қайта ювиб туриш трахома касаллигидан сақлар экан. Оғиз-бурунни чайиб туриш эса, гриппдан ва шунга ўхшаш юқумли касалликлардан сақлайди. Тишни тозалаб юришнинг инсон саломатлигига жудда катта фойдаси бор. Тиш хақида Пайғамбаримиз (с.а.в.) марҳамат қиладилар: “Агар умматимга машаққат бўлмаганида эди, ҳар бир намоздан олдин мисвок қилишга (яъни тишни тозалашга) буюрган бўлар эдим”.\nЮқоридаги ҳадисдан (мисвок) яъни тиш тозалагич ўша даврдаги арок деган бўтадан ясалган. Олимлар бу нарсани текшириб кўрганда, тиб нуқтаи назаридан бу ўсимлик ўзида кўпгина шифобахш кимёвий моддаларни жамлаганлигига ишонч ҳосил қилдилар. Демак, мисвок турли фойдали ва хушбўй моддалардан иборат бўлган табиий тиш чўткаси десак, адашмаган бўламиз.\nИнсон яшаётган манзилнинг озода бўлишининг ҳикмати шундаки, ҳовли ва уйлар нопок бўлса, бундан биринчи галда ўша хонадонда яшовчилар зарар кўради. Ахлат-чиқиндиларга бепарво хонадонлар жинлар тўпланадиган маконга айланади. Ҳовлиларда чиқинди йиғилиб қолиши, уйнинг шифтларида ўргимчак тўри бўлиши ва шунга ўхшаш нопок ишлар макруҳ амал ҳисобланади. Шунақа уй-жойлар бефайз ҳисобланади.\nРасулуллоҳ соллаллоҳу алайҳи васаллам: “Албатта, Аллоҳ таоло покдир, поклик ва озодаликни ёқтиради. Сахийдир, саховатни хуш кўради. Покланинглар, ён-атрофларингни озода тутинглар, ҳовли, уй-жойларингизни тоза тутинглар”, дедилар. Бошқа бир ҳадисда: “Уйларингизда ахлат-чиқиндиларни қолдирманг, чунки ахлат-чиқиндилар жину шайтонларнинг хуш кўриб ўтирадиган жойларидир”. дея марҳамат қилганлар.\nНафақат, уй-жойларимизни, балки маҳаллаларимиз, кўчаларимиз, ишхонамизни озода тутсак қандай яхши. Эрта тонгда ишга бораётиб, кечқурун ишдан қайтаётиб ҳовли-кўчасига сув сепиб, супураётган уй соҳибаларини кўрганда кишининг баҳри дили очилади. Урф-одатларимизда саҳарлаб ҳовли- кўча супуриш озодалик билан бирга ишга бортаётган уй соҳибининг иши баракали, йўллари равон бўлишига ёрадм беради деб умид қилинган. Озодаликка биринчи галда экологияга самарали таьсир қилади, чиқиндиларнинг вақтида олиб кетилиши анча-мунча касалликларнинг олдини олади.\nПокизаликка оид урф-одатларимиздан бу – умум халқ ҳашарларидир. Бунда барча баробар, ёшу қарининг иштирок этади. Ён-атроф озодалигига, баданимиз тозалигига, соғлигимизга эътибор беришимиз – буларнинг барчаси ибодатдир. Демак, қайсики ишда савоб ўша иш ибодат ҳисобланар экан.\nИнсоннинг маънавий олами пок бўлиши унинг ташқи оламининг пок бўлишига бевосита боғлиқдир. Демак, инсон ҳалқумидан ўтган ҳар бир нарсага жиддий қарамоғи лозим.\nПайғамбаримиз (с.а.в.) марҳамат қиладилар: “Инсоннинг танасида бир парча гўшт бор. Агар ўша гўшт пок бўлса, тананинг қолган қисмлари ҳам покдир. Агар нопок бўлса, қолган қисмлар ҳам нопокдир. У – қалбдур”.\nАллоҳ таоло барчаларимизни покликда ва озодаликда собитқадам айласин!\nPrevious Post:МУСТАҚИЛЛИГИМИЗ АБАДИЙ БЎЛСИН\nNext Post:СОХТА ТАРИҚАТЧИЛИКНИНГ КЎРИНИШИ


Пандемия ва иқтисод - 24.07.2020, Sputnik Ўзбекистон\nПандемия ва иқтисод\n2020 йилнинг биринчи ярмида умумжаҳон пандемияси даврида Ўзбекистон иқтисодий ривожланиши қандай кечди? 24.07.2020, Sputnik Ўзбекистон\n19:35 24.07.2020 (янгиланди: 19:37 24.07.2020)\n2020 йилнинг биринчи ярмида умумжаҳон пандемияси даврида Ўзбекистон иқтисодий ривожланиши қандай кечди?\nЯлпи ички маҳсулот ҳажми ўсиши ўтган йилнинг шу даврига нисбатан 0,2 %га ошди. Саноат ўсиши ҳажми -1,9 %га тушган бўлсада қишлоқ хўжалик - 2,8 % ва қурилиш - 7,3 %га ошди.\nТашқи савдо анчагина зарар кўрди. Экспорт ҳажми -22,6 % ва импорт ҳажми -15 %га тушиб кетди.\nЎзлаштирилган инвестициялар миқдори ўтган йилган нисбатан 26%га ошди.\nПандемия Ўзбекистон иқтисодига қандай таъсир қилгани ҳақида батафсил инфографикамизда томша қилинг.


“Абу Сахий” эгаси ўзгармоқда « Ўзбекистон Халқ Ҳаракати\n“Абу Сахий” эгаси ўзгармоқда\n14 December 2017 - 18:19\n“Озодлик” радиосининг хабар беришича, Ўзбекистон марҳум президентининг куëви Тимур Тиллаевга қарашли Абу Сахий компанияси бир қўлдан бошқасига ўтмоқда. Бундай жараëн бораëтганини тасдиқлаган Тимур Тиллаев адвокати¸ бошқа тафсилотларни очиқламади.\nБир жумла жавоб\n11 декабрь куни “Озодлик” радиосига йўллаган электрон жавобида Тимур Тиллаев ва Лола Каримова-Тиллаеваларнинг АҚШдаги адвокати Mark F. Raymond “сўровингизга нисбатан эгаликнинг ўзгариш жараëни бораëтганини билдираман”¸ деб ëзди.\nАйни пайтда¸ Тиллаев(а)лар адвокати “Озодлик” радиосининг мавзу юзасидан 8 декабрь куни юборган бошқа саволлари¸ хусусан¸ ширкат эгаси ўзгараëтгани унинг карго хизматларига қандай таъсир этиши ҳақидаги саволини жавобсиз қолдирди.\nАбу Сахийга топширилган импорт молларидан дарак йўқ\nЎтган ҳафта “Озодлик” радиосига мурожаат қилган ширкат карго хизмати мижозлари¸ яна хориждан Абу Сахий орқали мол олиб келиш тўхтаб қолганини билдирди.\n“Абу Сахий каргоси ёпилипти. Хитойдан мол урган тадбиркорлар молини ололмай юришибти. Гапларига караганда¸ карго фуралари Қорасувда туриб қолган. Карго ходимларидан сўрашса¸ батамом ёпилдик¸ нима бўлишини билмаймиз деяпти”¸ деб ëзди Абу Сахийнинг исми очиқланишини истамаган мижозларидан бири.\n“Озодлик” радиоси суҳбатлашган бошқа бир тадбиркор ҳам¸ Хитойдан Абу Сахий орқали юборилган электроника товарларини ола олмай¸ асабийлашаëтганини билдирди.\n“Ҳар кун телефон қиламиз. Ана келаяпти¸ мана келаяпти дейди. Бугун (14 декабрь -таҳр.) гаплашсак¸ моллар ҳали Қирғизистондан Ўзбекистонга ўтмаган. Ҳафта охиригача кеп қолар¸ деган мужмал гап қилишди. Ўтган йилгидек яна Янги йил олди товарсиз қоладиганга ўхшаймиз¸” деди Абу Сахий бозорида савдо қилиб келаëтган бу тадбиркор.\nЎтган ой Урумчидаги Абу Сахий омборига юк топширишга борган бошқа бир савдогарга кўра¸ ширкатнинг Хитойдаги хизматчилари Тошкентга юбориш учун юк олган¸ аммо товарларнинг қачон етказиб берилиши¸ умуман етказиб берилиш-берилмаслиги борасида кафолат йўқлигини билдирган.\nАна шундай мавҳумлик вазиятида¸ Абу Сахий хизматчилари товар топширган савдогарлар юкини қабул қилиш учун “ҳеч қандай даъво қилмайман” деган тилхатга қўл қўйдиришмоқда¸ деган бу савдогар ўзига берилган тилхат нусхасини “Озодлик” радиосига йўллади.\nАбу Сахийнинг Урумчи омборхонасида имзолаш талаб қилингани айтилган тилхат нусхаси.\nАбу Сахий – Буюк ипак йўлига айланадими?\n“Озодлик” радиоси боғланган айрим Абу Сахий мижозлари¸ импорт юкларининг Тошкентга олиб келинишидаги муаммоларнинг ширкат эгаси ўзгаргани билан боғлиқлигини тахмин қилишди.\n“Айтишларича¸ эгаси ўзгарипти. Каримовнинг куëви уни сотипти. Янги йилдан янги ном билан иш бошлайди¸ дейишаяти. Баъзилар¸ янги ширкатнинг карго хизматлари камида 20 фоизга қимматлайди¸ зато савдогарларга растаможка қоғозини беради¸ деяпти. Аниқ гап йўқ лекин”¸ деди йиллардан бери Абу Сахий орқали Хитойдан товар олиб кириш билан шуғулланаëтган савдогарлардан бири.\nБу суҳбатдошнинг билдиришича¸ Абу Сахий мижозларига 2018 йил январь ойидан бунақа номдаги ширкат бўлмаслиги¸ унинг ўрнига Буюк ипак йўли ширкати фаолият бошлаши оғзаки айтилган¸ бироқ Абу Сахийнинг Буюк ипак йўли деган ном билан фаолиятини давом эттиришини тасдиқловчи бирор ҳужжат кўрсатилмаган.\n“Озодлик” радиоси мурожаат қилган Тимур Тиллаев адвокати Абу Сахийнинг янги эгаси ширкат фаолиятини Буюк ипак йўли деган ном остида давом эттириши ҳақидаги хабарни на тасдиқлади¸ на инкор қилди – уни шунчаки жавобсиз қолдирди.\nОчиқ Интернет манбаларидан Ўзбекистонда “Буюк ипак йўли” деган ном остида фаолият юрғизаëтган очиқ акциядорлик жамиятининг Фарғона шаҳар М. Қосимов кўчаси 139-уйда рўйхатга олингани¸ ширкатнинг ҳайвон жунидан олинадиган тола ва ипак толаси ишлаб чиқариш билан шуғулланиши айтилган.\nАйни пайтда¸ Қўқонда мустақилликдан сўнг “жаҳон бозори” номи билан танилган йирик кийим-кечак бозори ҳам “Буюк ипак йўли” савдо комплекси деб аталади. Фарғона вилоятидаги айни номдаги бу икки юридик шахснинг бир-бирига¸ қолаверса¸ Абу Сахийнинг янгиланаëтган мулкдорига алоқаси бор-йўқлиги “Озодлик” радиосига ҳозирча маълум эмас.\nЎзбекистон 1-президентининг кенжа қизи Лола Каримовага уйланган Тимур Тиллаев томонидан 2006 йилда ташкил этилган Абу Сахий ширкати Ўзбекистонга импорт товарларини олиб кирувчи энг йирик компанияга айланди.


Сaҳийлик — Dilkashradio.com\nАссалому алайкум ҳурматли радио тингловчи мухлислар. Яна эфирда сиз азиз тингловчиларимиз учун тайёрланган эшиттиришларимиздан бири. Микрофон олдида эса мен Ғолиббек. Ҳар бир имонли киши сахий бўлиши керак. Шу билан бирга бошқа имонли биродaрингизни ҳам сaҳий бўлишигa ундaнг, чунки Xудо xурсaндчилик билaн бeрувчини яxши кўрaди. Ҳaворийлaр мактубининг 4:32-36 айнан сахийлик ҳақида гапирилади. Сахийлик деганда фақатгина кимгадир садақа бериш эмас, балки бошқаларга нисбатан очиқ кунгил ва уларнинг муаммоларини тушуниб, шерик бўлиш ҳам тушинилади. Агар сиз шундай хайрли ишларни амалга ошириш учун қийналаётган бўлсангиз, Отамиз Худовандга мурожаат қилинг.\nОсмодaги бaрҳaёт Отaмиз, Ўзинггa шукур. Сeн бизлaрни олувчи эмaс, бeрувчи қилгaнинггa шукур. Сeн бизлaргa ҳориб толгaн биродaрлaримизгa ёрдaм беришни ўргатгин. Омин. Шунга ўхшаш сўзлар билан Худовандга қилинган ибодат орқали ҳар бир масиҳий киши Худованднинг амлга оширадиган ишларига гувоҳ бўла олади. Юқорида сизларга айтиб ўтган оятларимизда, биродaрлaрни бир жон, бир тaн эдилaр дeб тaърифлaйди.\nУлaрнинг бирлигини турмуш тaрзлaри қaндaй нaмоён қилaди? Албатта,ҳар бир ҳаворий ўзида бор бўлгани билан бошқаларга ҳам ёрдам қўлларини чўзадилар. Улaр орaсидa нeчтa муҳтож одaмлaр бўлгaн эди? Албатта буниси бизга қоронғу, лекин шуни аниқ айтишимиз мумкинки, муҳтож бўлганларнинг ҳар бири оз бўлса-да ўзларининг муҳтожликларини қондирдилар.\nЭнди яна бир муҳим савол келиб чиқади. Қaндaй қилиб улaр орaсидaги муҳтож одaмлaрнинг муҳтожликлaри қондирилди? Масалан, Барнабо даласини сотган экан. Бaлки биздa сотиш учун eр йўқдир, aммо орaмиздa муҳтожлaр бўлмaслиги вa муҳтож кишилaрни тaъминлaшгa ёрдaм бериш учун биз қaндaй ҳиссa қўшишимиз мумкин? Шу ҳақида ҳар биримиз ўйлаб кўришимиз лозим.\n2 Коринфликлaр мактубида 9:6-7 ёзилганлари ҳар биримизнинг саволимизга жавоб бўла олади деб ўйлайман. Ушбу оятда жумладан шундай ёзилган: “Шуни унутмaнгки, қизғaниб эккaн қизғaниб ўриб олaди, мўл эккaн эсa мўл ўриб олaди. Ҳaр ким норози бўлиб ёки мaжбурият билaн эмaс, бaлки кўнглидa ният этгaнини бeрсин. Чунки Xудо рози бўлиб бeрувчини сeвaди”. Мaрк 12:41-44 бир бева аёлнинг маъбад хазинасига бор-йўғи икки танга берганлиги ҳақида гапирилади.\nБу бeвa aёлнинг тaқдим қилгaн пулининг қиймaти қaнчa эди?\nАлбатта бу жуда кам эканлигини ҳар биримиз биламиз. Лекин ўшa aёл ҳaммaдaн кўп пул бeрди дегaнидa, Исо бу ҳукмни нимaгa aсослaниб aйтган эди. Албатта бу бева аёл ўзидаги ҳалол меҳнати билан ишлаб топган пулидан ажратганлигини, ҳамда оз бўлса-да, чин кўнгилдан бераётганлигини Раббимиз назарда тутган эди.Азиз радио тингловчи, Худованд биздан истайдигани шуки, ҳар биримиз ижтимоий ҳолaтимиз ёки бойлигимизгa қaрaмaй бойлaр кaби эмaс, бaлки ўшa бeвa aёл кaби ўзимизда боридан Худованд учун ушур ажратишимизни истайди.\nЯна радио орқали учрашгунча хайр омон бўлинглар.\nОдамларнинг кўнглини олиш\nБошқа дин вакиллари 02


Буюк Британия ҳукумати Пхеньяннинг ядровий қуролга эгалик қилиш истагининг тезда амалга ошишида Эрон ё Россия ёрдам берган бўлиши мумкинлигидан хавфсирамоқда. The Sunday Telegraph шу ҳақида хабар берди.\nНашрнинг Буюк Британия ҳукуматидаги манбалари шимолий кореялик олимлар мамлакатнинг ядровий технологияга эга бўлишини мустақил равишда таъминлагани борасидаги маълумотни ишончли деб ҳисоблашмайди. Шу муносабат билан Британия ТИВ амалдаги ёки собиқ ядровий державаларнинг қай бири КХДРга бундай технологияларни тақдим этгани ёки мамлакатга консультацион хизмат кўрсатгани борасида тергов иши ўтказмоқда.\n"Эрон у ёки бу шаклдаги ёрдам кўрсатганликда гумон қилинаётган мамлакатлар рўйхатида бошчилик қилмоқда, шунингдек Россия ҳам диққат марказида", - дея таъкидланади мақолада.\nМақолада Британия ҳукуматининг умиди Пхеньянга ядровий технологияларнинг эҳтимолий етказиб берувчисини аниқлаш "иқтисодий санкцияларга қарамай, йўналишини ўзгартиришдан бош тортаётган режимга босим ўтказиш учун янги дипломатик имкониятларни очиши"га қурилаётгани қайд этилган.\nТаъкидлаш жоизки, 3 сентябрь куни КХДР водород зарядини муваффақиятли синовдан ўтказгани ҳақида маълум қилди. Халқаро ҳамжамият бунга кескин муносабат билдирди. Хусусан, АҚШ президенти Дональд Трамп Пхеньян билан ҳамкорлик қилувчи мамлакатлар билан савдо алоқаларига буткул нуқта қўйиш масаласини кўриб чиқаётганини маълум қилди.\nРоссия Эрон КХДР ядровий қурол гумон


Дам олиш куни Ўзбекистонда бироз булутли об-ҳаво кузатилади | Qalampir.uz\nДам олиш куни Ўзбекистонда бироз булутли об-ҳаво кузатилади\nБу қизиқ\t15 Август 17:22 3485\n16 август, якшанба куни Ўзбекистонда бироз булутли об-ҳаво кузатилади. Бу ҳақда Гидрометеорология хизмати маркази хабар берди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 20-22°, кундузи 35-37° бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин, баъзида 23-28 м/с гача кучаяди. Ҳарорат кечаси 20-25°, кундузи 30-35° бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25°, кундузи 33-38° бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин.Ҳарорат кечаси 18-23°, кундузи 33-38° бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25°, кундузи 35-40° бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 18-23°, кундузи 32-37° бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17°, кундузи 23-28° бўлади.\n24 Сентябрь 11:27 150350\n24 Сентябрь 15:09 44615\n25 Сентябрь 18:04 39771\n23 Сентябрь 11:54 28037\n23 Сентябрь 13:09 25970


Сешанба, 17 Ноябр\n«Барселона» президенти Жозеп Бартомеунинг истеъфосига ва унинг вазифасини вақтинча машҳур бизнесмен Карлес Тускетс бажараётганига ҳам ярим ойдан кўпроқ вақт ўтди. Тускетс бажариши керак бўлган асосий вазифалар – янги президент сайловларини ташкил қилиш, футбол ва баскетбол клубларидаги ўйинчилар ва мураббийларнинг маошларини қисқартиришдан иборат бўлган. Йил тугашига кўп вақт қолмади, ҳали сайлов саналари эълон қилинмаган, ўйинчилар билан музокаралар ҳам деярли бир нуқтада қотиб қолган.\nНавбатдаги музокаралар 23 ноябрь кунига тайинланган. Футболчилар терма жамоалардаги йиғинларини ўтказиб, Испанияда яна бир тур ўйинларида майдонга тушадилар. Агар келишув амалга ошмаса, «Барселона»ни молиявий инқироз жараёни кутиб турган бўлиши ҳақиқатга яқин.\nАммо ушбу трансферларни қишда кутиш мантиқсиз. Клуб бюджетида жуда катта «тешик» бор, ва агар маошлар режадаги каби қисқармаса, клуб молиявий жар ёқасига келиб қолади.\nРональд Куман ўз таркибини кучайтиришдан ҳар қанча умид қилиши мумкин, аммо унга бундай имкон берилмайди. Балки ҳеч қачон. Сабаби, ёзга энди «Барселона» янги президент билан кириб боради, у эса, табиийки, мураббийнинг ишига ўз хулосасини беради.\nБарселона Жозеп Бартомеу Рональд Куман\nАлексей Миранчук коронавирусга чалинди


E’lonlar — Tayk.uz\n2019 йил 18 март куни коллежда ўқувчи-ёшлар ўртасида урф-одат, анаъналарни давом эттириш, шунингдек қадриятларни улар онггига сингдириш мақсадида коллежда Фасли навбаҳор Наврўз яшариш айёми муносабати билан Сумалак сайли ташкил этилди. Сайилда барча педагог-ходимлар ҳамда ўқувчилар иштирок этдилар. Байрам чиройига чирой қўшишда Ўзбекистон халқ артисти Султонпошша Ўдаева ташриф этиб, байрам билан йиғилганларни қутлади.\nКоллежда 2019 йил 17 январь куни Тошкент шаҳар Халқ демократик партияси билан ҳамкорликда “Ёшлар-кеча, бугун, эртага” мавзусида давра суҳбати бўлиб ўтди.\n2019 йил 18 март куни Ўзбекистон Республикаси ёшлар иттифоқи Чилонзор тумани кенгаши томонидан ташкил этилган “ҚАДРИЯТ, УРФ-ОДАТ, АНЪАНА ВА ЁШЛАР” лойиҳаси доирасида ўтказилган “ТОШКЕНТ МЕҲМОНДЎСТ ШАҲАР” фестивалида коллеж жамоаси фаол иштирок этиб фахрли 3-ўринни эгалладилар.\nrootE'lonlar, YangiliklarLeave a comment\nЎзбекистон Республикаси Президентининг 2017 йил 13 сентябрдаги ПҚ-3271-сонли Қарори асосида коллежда ҳар ҳафтанинг жума куни ўқитувчилар ўртасида “Китобхонлик куни” лойиҳаси йўлга қўйилган. 2019 йил 7 март куни ушбу лойиҳа фаолияти давомида ўқитувчилар ўртасида бошқарув психологияси бўйича очиқ мулоқот ва аноним сўров ўтказилди.\n7 2017-2018 йил сарҳисоби, янги кириб келаётган 2019 йилни муносиб кутиб олиш мақсадида коллежда “Янги йилда-янги орзулар сари” мавзусида тадбир ташкил этилди. Ушбу тадбирга эл суюган саъаткорларданЎзбекистон Республикаси халқ артисти Муножат Йўлчиева, Ўзбек миллий академик драмма театри актрисаси, Ўзбекистонда хизмат кўрсатган артист Хосият Хусанова, актёр Рихсивой Алиев, хонанда Замира Бешимовалар ташриф буюрди. 8 2019 йил…\nКоллежда ҳар ҳафтанинг жума куни 1 жуфтликда дарс жадвалига “Маънавият соати” белгиланган. 2019 йил 8 февраль куни коллеж директори томонидан “Очиқ маънавият соати” ўтилди. Ушбу очиқ маънавият соати сўнггида “Очиқ мулоқот” бўлиб ўтди.\n7 2018 йил 22 ноябрь куни Ўзбекистон Республикаси Президентининг “Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида”ги ПҚ-3598-сон Қарори ижроси бўйича “Абай ҳаёти ва ижод йўллари” мавзусида давра суҳбати ташкил этилди. Давра суҳбати адабиётшунос М.Қодирий, Халқ таълими аълочиси Ш.Ёқубовлар таклиф этилди. Суҳбатда қозоқ эли шоири Абайнинг ўлмас ва…\nМустақил Ўзбекистоннинг яқин ва эъзозли қўшниларидан бўлмиш Марказий Осиё давлатларини Буюук ипак йўли орқали Европа мамлакатлари билан тенг тотувлик асосидаги алоқаларини ривожлантириб боришга хисса қўшган ва қўшиб келаётган улуғ Хитой давлати ва Хитой халқ Республикаси билан ижтимоий ҳаётнинг турли соҳаларидаги алоқалари кун сайин ривожланиб бормоқда. Хар иккала давлатлар раҳбарларининг учрашувлари, уларда қабул қилинаётган, турли лойха…


Тошкентда Captiva ҳайдовчиси болалар аравачасини итариб кетаётган аёлни уриб юборди » Новости Узбекистана сегодня: nuz.uz\nНовости Узбекистана → ҲОДИСА → Тошкентда Captiva ҳайдовчиси болалар аравачасини итариб кетаётган аёлни уриб юборди\n04-07-2016 11:34 0 767 Рейтинг0 Чоп этиш\nТошкентда Captiva ҳайдовчиси болалар аравачасини итариб кетаётган аёлни уриб юборди\nҲайдовчи айбига иқрор бўлиб узр сўраш, вазиятни енгиллаштириш ўрнига машинадан тушиб таъна қилгани видеоларга муҳрланди.\nҚора рангдаги Captiva автомобили ҳайдовчиси болалар аравачасини итариб кетаётган аёлни уриб юборди. Бу ҳақда Facebook’даги “Водители Ташкента” гуруҳи аъзолари хабар бермоқда.\nМазкур воқеа жорий йилнинг 26 июнь куни Тошкент шаҳридаги кўп қаватли уйлардан бирининг ёнида содир бўлган. Воқеа кўп қаватли уйга ўрнатилган кузатув камераларига муҳрланган бўлиб, бу ҳақда хабар бераётган фойдаланувчи видеони ҳам илова қилган. Ундан кўриниб турибдики, аёл киши бошқараётган Captiva орқага ҳаракатланиш чоғида йўлда кетаётган аёл ва у етаклаб кетаётган болалар аравачасини уриб юборган. Натижада аравача ағдарилган. Аёл эса ерга йиқилган. Воқеа жойида ҳеч кимга жиддий зарар етмаган.\nТасвирларда ерга йиқилган аёл ҳайдовчига иддао қилаётганини кўриш мумкин. Рулни бошқариб кетаётган аёл ҳам бўш келгани йўқ. У айбини ҳис қилиш, бировнинг ҳаётига нуқта қўйиши мумкинлигини тушуниш ўрнига, жабрдийдага таъна қила кетди. Ижтимоий тармоқ фойдаланувчилари эса бу ҳолатда Captiva ҳайдовчисини айблаб, ушбу автомобилнинг давлат рақамини ёзиб қолдириб, ИИВ ходимларига бу ҳақда хабар бериш кераклигини таъкидлашмоқда.


“Номоддий маданий мерос” тушунчаси урф-одатларни, билимлар ва кўникмаларни, шунингдек, улар билан боғлиқ жиҳозлар, предметлар, артефактлар ва маданий маконларни акс эттиради, улар эса ўз навбатида ҳамжамиятлар, гуруҳлар, баъзан ҳатто муайян бир шахсга оид қадриятларни англатади. Номоддий маданий мерос дейилганида кўз олдимизга ўзликни намоён этишнинг оғзаки анъана ва шакллари, ижро санъати намуналари, жамиятнинг урф-одат, маросим ва байрамлари, табиат ва коинотга оид билим ва урф-одатлар йиғиндиси, анъанавий ҳунармандчилик билан боғлиқ кўникмалар келади. Бугунги кунда ўзбек халқига хос 7 та номоддий маданий мерос дурдонаси ЮНЕСКО томонидан жаҳон номоддий маданий меросининг Репрезентатив рўйхатига киритилди. 2008 йилда Бойсун маданий муҳити ва шашмақом, 2009 йилда катта ашула ва Наврўз байрами, 2014 йилда аския санъати, 2016 йилда ош тайёрлаш жараёни бу рўйхатдан жой олган бўлса, ўтган йили улар сафига атлас ва адрас тайёрлаш ҳунари ҳам киритилди. Бу бежиз эмас. Зеро, дунё халқлари орасида ўзбек халқи ўз тафаккур дунёсининг кенглиги, бой ва бетакрор оғзаки ижодини сақлаб келаётгани билан ҳам ажралиб туради. Бизгача етиб келган юзлаб достонлар, минглаб ривоятлар, эртак, нақл, афсона, топишмоқ, удум, инон-ишонч ва айтишувлар номоддий маданий меросимизнинг нодир намуналаридир.\nБундай намуналар ҳар бир ҳудудда ўзига хос тарзда учрайди. Масалан, вилоятимизнинг ўзига хос қадрият ва анъаналари мавжуд бўлиб, улар халқнинг тантилик ва мардлик хусусиятлари, аҳолининг яшаш тарзи, табиати билан чамбарчас боғлиқ ҳолда яратилган номоддий маданий мероси ҳисобланади. Кенг тоғли ҳудуд бағрида яшаётган деҳқонободлик бахшилар дўмбира чертиб, “Алпомиш”, “Гўрўғли”, “Тоҳир ва Зуҳра” каби достонларни куйлаб, халқимизнинг бугунги кунларидан илҳомланган термалар яратади:\nМустақил бўп менга бўлдинг сен қанот,\nОзод юртда ўсар қанча зурриёт,\nТемур бобом руҳи бўлди яна шод,\nБизлар орзу қилган боғу бўстоним,\nАбадий мустақил –Ўзбекистоним!\nЎзининг бахши ва достонлари билан машҳур бўлган бу юртда халқ оғзаки ижодининг энг қадимий намуналари бўлган достон ижрочилигининг маҳорат мактаби шаклланган. Ўзининг соҳир овози ва услуби билан танилган халқ бахшилари – Шомурод бахши Тоғаев, Қаҳҳор Раҳимов, Маҳматмурод Ражабов, Абдумурод Раҳимов ва Очил Чоршанбиевни Қашқадарё достончилик мактаби давомчилари, десак бўлади. Бу воҳанинг 20 дан ортиқ достон ижрочилари устоз бахшилар изидан бориб, ўнлаб халқ достонларини бугуги авлодга етказмоқда.\n“Чироқчи чироқлари” фольклор-этнографик халқ ансамбли ўзининг 30 йиллик фаолияти давомида туманнинг ўзига хос қўшиқлари, миллий анъаналарини ўрганиб, уларга қайта сайқал бериб келмоқда. Ансамбль репертуаридаги “Ой келиним”, “Қалқаманинг қирлари”, ”Омонгул”, “Урчуғим”, ”Ойимча”, “Қоқиндиқман”, “Гулли кигиз”, “Дўмбирам” каби халқ қўшиқлари даста аъзолари томонидан мароқ билан куйланиб келинмоқда:\nДарёларнинг ул юзида бир туп палак дейди,\nБир туп палак тагида қўш ҳандалак дейди.\nҚўш ҳандалак бири хом, бири ширин дейди,\nЧироқчининг қизлари тили ширин дейди.\n- Ўзим куйлаётган халқ қўшиқлари менга юртимнинг беқиёс табиати, юраги тоғдек куч-қудратга эга чироқчилик алпларнинг мардлигини ифода этаётгандек туюлади, - дейди жамоанинг етакчи ижрочиси Ҳамро Муродова. - Ушбу қўшиқларни тўплашга киришишдан мақсадим беназир меросни асраб-авайлаб ёшларга етказишдир.\nВилоятимизда айниқса, халқ ўйинлари ўзига хослиги билан ажралиб туради. “Кўпкари”, “Кураш”, “Беш тош”, “Оқ теракми-кўк терак”, “Дарданак”, “Хаппак”, “Минди”, “Тортишмачоқ”, “Бекинмачоқ”, “Тўптош”, “Чиллак”, “Ланка” “Арқон тортиш”, “Ошиқ ўйини” каби ўйинлар болаларни чаққонлик, эпчиллик, мувозанатни сақлашга ўргатиш билан бирга уларнинг қадди-қомати чиройли ва бақувват бўлиб шаклланишига ёрдам берган. Шунингдек, болаларда табиат ва ҳайвонларга бўлган тўғри муносабатни шакллантириш билан боғлиқ ўйинлар ҳам борки, “От ўйини”, “Ғозларим”, “Қуш келди”, “Қалдирғоч-эшигингни оч” кабилар шуларга мисол бўла олади.\nХалқ амалий санъати ва ҳунармандчилигининг пичоқчилик, косиблик, дурадгорлик, темирчилик, дўппидўзлик, зардўзлик, қуроқчилик, гилам, бўз, сават тўқиш, кигиз босиш, каштачилик, кулолчилик, наққошлик, ёғоч ўймакорлиги каби турлари қадимдан Қашқадарё воҳасида яхши ривожланган. Кулолчилик кўпроқ касбилик ҳунармандларга хос бўлиб, улар тандир, кўза, офтоба, хум, тунча, гуппи, хурмача, сут товоқ, ош товоқ ва бошқа маҳсулотлари билан машҳур. Гилам тўқиш санъати асосан Чироқчи, Қамаши, Яккабоғ туманларида ривожланган. Бу ҳудудларда унинг қадимий турлари - жулхурс, напрач, бўғжама, холи, терма гиламларни тўқиш одат бўлса, Миришкор туманининг араб этник гуруҳига хос бўлган Жейнов, Алатўн қишлоқларида араби гиламлар тўқиш анъанага айланган. Деҳқонободда эса қадимдан кигиз босиш ҳунари яхши сақланиб қолган.\nҚамаши туманининг Манғит қишлоғида қамишдан бўйра тўқиш ҳунари давом этиб келмоқда. Қарши шаҳридаги Каманди маҳалласида юлғун шохларидан сават ва бошқа буюмлар тўқиш ҳунари яхши сақланиб қолган. Косон ва Қарши ҳунармандларининг бигиз кашталари ўзининг шакли-шамойили билан ажралиб туради. Шаҳрисабз ва Китоб туманларининг ироқи кашталари нафақат ўзимизда, балки бутун дунёда ўз номи билан маълум ва машҳур.\nНомоддий маданий мероснинг яна бир йўналиши ижрочилик санъати бўлиб, миллий мусиқий оҳанглар, чолғулар ижрочилигида яратилган мерос манбаларини ўз ичига олади. Чанқовуз, сибизға, най, доира, ноғора каби миллий чолғуларимиз инсонни табиатга яқинлаштиради, ижрочи фақат ўзига хос бўлган ҳиссиётни - ўзлигини ифодалайди ва ижро шуниси билан бетакрор бўлади. Вилоятнинг Деҳқонобод, Чироқчи, Қамаши туманларида чанқовуз ижрочиларини кўпроқ учратасиз.\nБугунги кунда бу меросни ўрганиш, тўплаш, тадқиқ қилиш ва кенг тарғиботини амалга ошириш долзарб, аммо бироз назардан четда қолаётган масаладир. Бу нафақат мутахассислар зиммасидаги иш, балки эркин тадқиқотчилар, журналистлар олдидаги вазифа ҳамдир.\nХулоса қилиб айтганда, халқ ижодиёти ва номоддий мероси битмас-туганмас чашма. Бу чашмадан келажак авлод ҳам баҳраманд бўлмоғи шарт. Қайси халқ ўз тақдирига ўзи соҳиблик қилишни ва ўз тарихининг яратувчиси бўлишни истаса, қадриятларига тиргак, анъаналарига содиқ бўлмоғи, улар моҳиятини теран англамоғи, маданиятининг ўқилдизларини асрамоғи лозим.\nвилоят маданият бошқармаси мутахассиси


Бәршемизге белгили, ҳайыт күни инсанлар қуўанышқа бөленип, жасы үлкен болсын, жасы киши болсын бир-бирине «ҳайыт байрамы менен!», деп қутлықлап кеўиллерине шадлық-қуўаныш толтырыўға ҳәрекет етеди. Расында да, ҳайыт күнлери шадлыққа толы болған күнлер. Бирақ, көпшилик ҳайыт күнинде кеўли қуўанышқа толып, зикрлер ҳәм ибадатлар менен өткизеди де, кейинги күнлерин ғәплетте өткизип жибереди. Қурбан ҳайыты ҳәм одан кейинги үш күн ибадатларды, зикрлерди көбейтетуўғын, жеп-ишиў күнлери болып есапланады. Бул күнлер ташриқ күнлер деп аталады.\n“Ташриқ” сөзи арабша сөзинен аынған болип, “қуяшқа гөшти қурытыў” деген мәнисин билдиреди. Қурбанлық қылынғаннан соң гөшлер қуяшта қурытылғаны ушын усындай аталған. Илгери, сол күнлерде хажылар Минада турып, қурбанлықлары сойылғаннан кейин гөшти тасқа қойып қуяшқа қурытыў менен әўере болған. Пайғамбарымыз алайҳиссалам ташриқ күнлери ораза тутыўдан қайтарған. Бул күнлер Зулҳижжаның 11, 12, 13-күнлери. “Наҳр” күнлери болса “қурбанлық қылыў” күнлери болып, бул Зулҳижжаның 10, 11, 12-күнлери. Қурбанлықты усы күнлер де қылыў мумкин.\nТашриқ күнлериниң пазыйлети ҳаққында бир қанша аят ҳәм ҳәдислер келген.\nҚураны кәриймде былай делинген: «Аллаҳты санаўлы күнлерде (көбирек) зикир етиң!. Ким еки күнде асықса,(хаж ислерин таўысып кетип қалса), оған гүна жоқ. Ким (үшинши күнге шекем) кешиксе, оған да гүна жоқ (бул) тақўалылар ушын. Аллаҳға тақўа қылың ҳәм билип қойың, сизлер, әлбетте, (қыяметте) Оның алдында топланасыз» (Бақара сүреси, 203-аят).\nУсы аяттағы “санаўлы күнлер” ташриқ күнлери. Аллаҳ таала «ташриқ күнлерин»де Өзин көп зикр қылыўға әмир қылған.\nНәбий саллаллаҳу алайҳи ўа саллам ташриқ күнлериниң пазыйлети ҳаққында былай деген: “Усы (ташриқ) күнлерде ораза тутпаңлар! Себеби, бул күнлер жеп-ишетуғын ҳәм Аллаҳ тааланы зикр қылатуғын күнлердир”. Имам Аҳмад рәўият қылған. Бул ҳәдисте Пайғамбарымыз саллаллаҳу алайҳи ўа салламның “Бул күнлер жеп-ишетуғын... күнлердир” дегенин келтирдик. Демек, бул күнлерде ораза тутыўға болмайды, ҳәммениң аўзы ашық болады.\nТашриқ күнлеринде парыз намазлардан кейин ташриқ тәкбирин айтыў ўәжиб. Ташриқ тәкбирдиң айтылыўы: «Аллаҳу әкбар, Аллаҳу әкбар, ләә иләәҳә иллаллаҳу ўаллаҳу әкбар. Аллаҳу әкбар ўа лилләәҳил ҳамд».\nУсы тәкбирлерди муқим, мүсәпир, еркек, ҳаял, жалғыз намаз оқыўшы, жәмәәт пенен намаз оқыўшы, қулласы, ҳәмме бирдей айтады. Ерлер бәлент даўыста, ҳаяллар болса пәс даўыс пенен айтады.\nСондай-ақ, бул күнлерде бәрше инсанлар тәкбирди көбирек айтыўы ҳәм де дуўаға көбирек қол жайыўы мустаҳаб.\nАллаҳ таала биз мусулманларға байрам қылып берген Қурбан ҳайыты ҳәм одан кейинги үш күн (Зулҳижжаның 11, 12, 13-күнлер)ди шадлық ҳәм қуўаныш пенен, ибадат, зикр ҳәм дуўа қылыў менен өткизиўимизди несийб етсин!\nҚаражанов Асқар, Шымбай районы «Хан» жоме мешити имам-найыбы.


Прокуратура: Сергелидаги янги уйларни топширишда қонунбузарликлар аниқланди » Новости Узбекистана сегодня: nuz.uz\nНовости Узбекистана → ҲОДИСА → Прокуратура: Сергелидаги янги уйларни топширишда қонунбузарликлар аниқланди\n29-12-2017 13:11 0 898 Рейтинг1 Чоп этиш\nТошкент шаҳар прокуратураси расмий вакили Бобир Деҳқонов Ички ишлар бош бошқармасида бўлиб ўтган матбуот брифингида KUN.UZ мухбири сўровига шундай жавоб берди.\n“Тошкент шаҳар прокуратураси органлари томонидан Сергели туманида кам таъминланган оилаларга янги қурилган хонадонларни топширишнинг ноқонунийлигини хусусидаги фактларни ўрганди. Мазкур жараён кенг қамровли бўлиб, кўп мутахассислар, малакали ходимлар жалб қилинди ва атрофлича ўрганилди. Ўрганиш вақтида қатор қонунбузарликлар аниқланди.\nЖумладан уй-жойга муҳтож бўлмаган оилаларга уй-жойлар берилгани, комиссия ҳужжатларини сохталаштириш, кадастр хизматлари томонидан сохта ҳужжатлар тақдим қилиш, ёш оилалардан муҳтож бўлмаганларга уй ажратиш ҳолатларига дуч келинган. Шунингдек, жуда кўплаб фуқаролар ҳокимият идораларига мурожаат қилишган уй-жой масаласида. Уларнинг барчаси прокуратура идоралари томонидан ўрганиб чиқилди. Мазкур мурожаатларни кўриб чиқишда ҳам ҳокимият идоралари фуқаролар ва юридик шахсларнинг мурожаатлари тўғрисидаги қонунчилик меъёрларини бузганлиги аниқланди.\nУшбу уй-жойларни бериш тартиб қоидалари бўйича, махсус комиссия мурожаат қилувчининг аризасини ўрганади, ана шу тартиблар ҳам бузилгани маълум бўлди. Уй-жойларни етарли асосларсиз фуқароларга бериш ҳолатлари аниқланди. Бундан ташқари, фуқароларнинг ўзлари ҳам ҳужжатларни топширишда иш жойи, маошига доир маълумотларни сохталаштирганлиги юзага чиққан.\nЮқоридагиларнинг барчаси билан боғлиқ ҳолатлар чуқур таҳлил қилиниб, 11 та жиноий иш қўзғатилди. Айни ушбу ишлар бўйича прокуратура органлари томонидан тергов ҳаракатлари олиб борилмоқда.


Мучал ёшида қабристонга тугун бериш керакми? - Darakchi\nМучал ёшида қабристонга тугун бериш керакми?\nСАВОЛ-ЖАВОБ 14.04.2017, 10:19\n— Ўғлим бу йил 24 ёшга тўлди. Қўшнилар «Мучал ёшига етган одам оққанд, оқ сурупдан тугун қилиб, қабристонга бериб келиши керак», дейишаяпти. Нима учун шундай қилинади, деб сўрасам, «Ирими шунақа», дея жавоб беришди. Айтинг-чи, динимиз ва урф-одатларимизда, асли, бор удумми бу ёки ўйлаб чиқарилганми? Нима сабабдан шундай қилинади?\nМатлуба, Тошкент шаҳри\nОдилхон қори ЮНУСХОН ўғли, Тошкент шаҳар, Шайҳонтоҳур туман бош имом хатиби, «Шайх Зайниддин» жоме масжиди имом-хатиби: — Мучал қадимда шарқ халқлари йил ҳисобини билиш учун мурожаат қиладиган ўзига хос тақвим бўлиб, унинг динимизга тааллуқли жойи йўқ. Қадимги халқлар 12 йилда айланиб келадиган шундай тақвим тузишган ва ҳар бир йилга маълум ҳайвоннинг номини беришган. Чунки бу вақтда мазкур халқларда ҳозиргидек осонлаштирилган араб рақамлари бўлмаган. Ва милодий ва ҳижрий йилномалар ҳам ҳали жорий қилинмаган вақт бўлган. Шунингдек, одамлар орасида мучалга боғлиқ турли-туман хурофий эътиқодлар ҳам пайдо бўла бошлаган. Бидъат одатлар юзага келган. Улардан бирини саволингизда зикр қилибсиз. Мучал йилида оқсурпдан тугун қилиб, қабристонга ташлаб келиш керак, деган нарса динимиз таълимотида йўқ! Бу чаламуллалар ва авом халқ томонидан ўйлаб топилган бидъатдир. Валлоҳу аълам.\nМадина АЛИЕВА, ўқитувчи: — Мучал ёши ҳар ўн икки йилда бир марта келгани учун, одамлар шу ўн икки йилни соғ-саломат яшаб ўтганлари, янги мучал ёшига эсон-омон етиш умидида эҳсон қилишган. Бироқ эҳсон қилишни истаган киши маълум йил, ой ёки кун келишини кутиб ўтирмасдан, чин кўнгилдан чиқариб, исталган пайтда эҳсон қилиши мумкин. Фақат бу ишлар «Қабристонга нарса ташлаб келсам, узоқ яшайман, соғ бўламан» дегани ният билан эмас, «Аллоҳнинг розилиги учун муҳтож кишига эҳсон қилаяпман» деган ният қилинса, тўғри бўлади, назаримда.


«ДЕПУТАТ ВА ЁШЛАР» ЛОЙИҲАСИ ДАВОМ ЭТМОҚДА\nЎзбекистон ХДП Жиззах вилоят кенгаши «Истиқбол» ёшлар қаноти томонидан «Депутат ва ёшлар» лойиҳаси доирасида ташкил этилган навбатдаги давра суҳбатида депутатлар, партия фаоллари, талабалар ҳамда ўқувчилар иштирок этди. Унда мамлакатимизда амалга оширилаётган ёшларга оид давлат сиёсатининг мазмун-моҳияти ҳақида сўз борди. Жойларда ёшлар билан ўтказилаётган учрашув ва мулоқотларнинг самарадорлигини ошириш кераклиги таъкидланди. Йигит-қизларни ўйлантираётган муаммоларни ўрганишда «Истиқбол» ёшлар қаноти фаолларининг иштирокини таъминлаш масаласи атрофлича муҳокама этилди.\nТаъкидлаш керакки, «Ёш сиёсатчилар» клуби фаоллари маҳаллий Кенгашлар депутатлари билан ҳамкорликда ҳудудлардаги муаммоларни, уларнинг келиб чиқиш сабабларини изчил ўрганиб, ўз таклифлари билан чиқмоқда. Ана шу тажрибадан кенг фойдаланиш, депутатлар ва ёшлар ҳамкорлигини мустаҳкамлаш муҳим масала экани қайд этилди.\nТадбирда депутатлар ёшларнинг фикр-мулоҳазалари, уларни ўйлантираётган масалалар ва муаммолар билан яқиндан танишди.\nЖиззах шаҳар ҳуқуқшунослик коллежи ўқувчиси Хумора Ортиқова коллеж кутубхонасида ўқувчилар учун адабиётлар, бадиий китоблар сонини янада ошириш зарурлигини айтиб ўтди.\nЖиззах педагогика коллежининг маънавий-маърифий ишлар бўйича директор ўринбосари Иноят Донишева коллеждаги давомат масаласини кўтарди.\nЎқитувчи Гулноза Поччаева ўқишга келмаётган ўқувчилар ота-оналарининг масъулияти ва шахсий жавобгарлигини янада ошириш зарурлигини қайд этди.\nДепутатлар ҳар бир масалани назорат-таҳлил тартибида ўрганиб, уларнинг ечимини топиш бўйича тегишли чоралар белгиланишини маълум қилишди.\nЎзбекистон ХДП Жиззах шаҳар кенгаши раиси ўринбосари.